text:
Tuleje bunême kudi badi babukumbanyine
“Dibenesha, ne bunême ne butumbi ne bukole bikale kudi Yeye udi musombe mu nkuasa wa bukalenge ne kudi Muana wa mukoko kashidi.”—BUAKABULUIBUA 5:13.
MISAMBU: 9, 108
1. Bua tshinyi bamue bantu mbakumbanyine bunême? Ntshinyi tshitualonga mu tshiena-bualu etshi?
MMUNYI mutudi mua tuleja bakuabu bunême? Tudi tubalejabu patudi tubangata ne mushinga wa bungi ne tubanemeka. Pa tshidibidilu, tutu tupesha bantu bunême bua bualu kampanda budibu benze anyi bua mudimu peshi muanzu munene udibu nawu. Mu tshiena-bualu etshi netumanye batudi ne bua kupesha bunême ne tshidi tshitusaka bua kubapeshabu.
2, 3. a) Bua tshinyi Yehowa mmukumbanyine bunême mu mushindu wa pa buawu? (Tangila tshimfuanyi tshia ntuadijilu tshia tshiena-bualu.) b) Muana wa mukoko udibu batele mu Buakabuluibua 5:13 nnganyi? c) Bua tshinyi tudi ne bua kumupesha bunême?
2 Buakabuluibua 5:13 udi wamba ne: “Yeye udi musombe mu nkuasa wa bukalenge” ne “Muana wa mukoko” mbakumbanyine bunême. “Yeye udi musombe mu nkuasa wa bukalenge” eu n’Yehowa. Mu Buakabuluibua nshapita 4, bifukibua bia mu diulu bidi bituleja bua tshinyi Yehowa, “Yeye udi ne muoyo kashidi ne tshiendelele,” mmukumbane kumupesha bunême. Badi bamba ne: “Wewe, Yehowa Nzambi wetu, udi mukumbane bua kuangata butumbi ne bunême ne bukole, bualu wakafuka bintu bionso, ne bua disua diebe biakikalaku ne biakafukibua.”—Buakabuluibua 4:9, 11.
3 “Muana wa mukoko” udibu bakuile mu Buakabuluibua 5:13 eu n’Yezu Kristo. Bua tshinyi tudi tuamba nanku? Pavua Yezu pa buloba, bakamubikila ne: “Muana wa mukoko wa Nzambi udi umbusha mibi ya ba pa buloba.” (Yone 1:29) Mmukalenge kayi mukuabu ukadi muitabe bua kufua bu tshia kupikula natshi bantu bende? Aka kadi bushuwa kabingila kanene kakumupeshila bunême. Yezu mmukumbanyine bunême bualu “yeye udi Mfumu wa badi bakokesha bu bamfumu ne Mukalenge wa badi bakokesha bu bakalenge.” (1 Timote 6:14-16) Udi pamuapa udiumvua bu bifukibua bia mu diulu bidi bimba biamba ne: “Muana wa mukoko uvuabu bashipe mmukumbane bua kuangata bukole ne mabanji ne meji ne makanda ne bunême ne butumbi ne dibenesha.”—Buakabuluibua 5:12.
4. Bua tshinyi mbia meji bua kupesha Yehowa ne Kristo bunême?
4 Yone 5:22, 23 udi wamba ne: Yehowa mmuvuije Kristo mulumbuluishi wa bantu bonso. Aka ke kabingila kanene kadi ne bua kutusaka bua kupesha Yezu bunême. Patudi tuenza nunku, tudi tupesha kabidi Yehowa bunême. Patudi tusungula bua kupesha Yezu ne Tatu wende bunême, tudi mua kupeta muoyo wa tshiendelele.—Bala Misambu 2:11, 12.
5. Bua tshinyi bantu bonso mbakumbanyine pabu bunême ne kanemu?
5 Bantu mbafukibue ‘mu tshimfuanyi tshia Nzambi.’ (Genese 1:27) Mbuena kuamba ne: bantu ba bungi badi ne mushindu wa kuleja ngikadilu ya buena ya Nzambi. Tshilejilu, bantu badi mua kuleja dinanga, bulenga ne luse. Bantu bavua bafukibue kabidi ne kondo ka muoyo, mmumue ne: dimanya dia tshidi tshimpe ne tshidi tshibi, tshidi tshijalame ne tshidi katshiyi tshijalame, tshidi tshiakanyine ne tshidi katshiyi tshiakanyine. (Lomo 2:14, 15) Bantu ba bungi batu basue bintu bia mankenda ne bilenga, ne batu basue kusomba mu ditalala ne bakuabu. Kabiena bitukemesha to, bualu Yehowa n’Nzambi wa bulongame ne wa ditalala. Bulelela, bantu mbafukibue ne bukole bua kuidikija Yehowa mu mushindu kampanda anyi kasanga. Bua bualu ebu, mbakumbane bua tuetu kubanemeka ne kubapesha bunême.—Misambu 8:5.
LEJA BUNÊME MU MUSHINDU MUAKANYINE
6, 7. Mmunyi mudi Bantemu ba Yehowa bashilangane ne bantu ba bungi bua dileja bakuabu bunême?
6 Tudi bamanye ne: tudi ne bua kupesha bantu bakuabu bunême, kadi bidi mua kukola bua kumanya bunême butudi mua kubapesha ne mua kubapeshabu. Bidi nanku bualu bantu bapange bupuangane ba bungi batu batamba kulonda lungenyi lua mu bulongolodi bua Satana ebu. Bantu ba bungi batu bavuija balume ne bakaji bintu bia kutendelela. Pamutu pa kubapeshabu bunême ne kubanemeka mudi Yehowa musue, badi bobu babapesha bunême mu mushindu mupitshidile, babangata bu banzambi. Badi mua kuidikija mvuadilu, bikadilu ne ngenzelu wa malu wa bamfumu ba tshididi ne ba bitendelelu, wa bena manaya a mbilu, banayi ba filme ne wa bantu bakuabu bende lumu.
7 Bena Kristo balelela mbamanye ne: kupesha bantu bunême mu mushindu eu nkubi. Ku bantu bonso bavua ne muoyo pa buloba apa, anu Yezu ke uvua mushiye tshilejilu tshimpe tshia tuetu kuidikija. (1 Petelo 2:21) Tudi ne bua kuvuluka ne: “bantu bonso bakenza bubi ne kabena bafika ku butumbi bua Nzambi to.” (Lomo 3:23) Kakuena muntu nansha umue udi mukumbane bua tuetu kumutendelela. Patudi tupesha bantu bunême tuela ne kalele, Yehowa kena usanka to.
8, 9. a) Mmunyi mudi Bantemu ba Yehowa bamona bamfumu ba mbulamatadi? b) Ndîba kayi ditudi katuyi mua kutumikila bamfumu ba mbulamatadi?
8 Kudi bamue bantu badi bakumbane bua tuetu kubapesha bunême anyi kubanemeka bua mianzu idibu nayi. Tshilejilu, ela meji bua bamfumu ba mbulamatadi ne malu atubu bakuenzela. Batu benza bua miaba itu bantu basombe ikale mimpe ne batabalela majinga abu. Mudimu udibu benza utu upetesha bantu masanka a bungi. Mupostolo Paulo wakamba ne: tudi ne bua kuangata bakokeshi ba mbulamatadi bu “bakokeshi badi ku mutu kuetu.” Wakamba kabidi ne: tudi ne bua kutumikila mikenji yabu: “Nupeshe bantu bonso bintu biabu, udi ulomba tshitadi, tshitadi,” ne “udi ukengela kupesha bunême, bunême.”—Lomo 13:1, 7.
9 Bu mutudi Bantemu ba Yehowa, tudi tuenza tshionso tshitudi mua kuenza bua kuleja bamfumu ba mbulamatadi ne: tudi tubanemeka. Bushuwa, ditunga dionso ditu ne biadi bibidilu, ke bualu kayi malu adi bamfumu ba mbulamatadi batulomba mu ditunga kampanda adi mua kushilangana ne adibu mua kutulomba mu ditunga kansanga. Tudi kabidi ne bua kueleshangana diboko ne bamfumu ba mbulamatadi padibu bakuata mudimu wabu. Kadi bobu batulomba bua kuenza bualu kampanda budi butusaka bua kubenga kutumikila Yehowa, katuena tubuenza to. Mu nsombelu eyi tudi tutumikila Yehowa ne tumupesha bunême pamutu pa bantu.—Bala 1 Petelo 2:13-17.
10. Ntshilejilu kayi tshimpe tshidi batendeledi ba Yehowa ba kale batushile bua matuku etu aa?
10 Tshilejilu tshia batendeledi ba Yehowa ba kale bavua baleje bamfumu ba mbulamatadi bunême tshidi mua kutulongesha. Jozefe ne Mariya badi tshilejilu tshimpe. Pavua bena Lomo bajinge kumanya bungi bua bantu bavua pa buloba, Jozefe ne Mariya bakenza luendu batangile ku Beteleheme bua kudifundisha nansha mukavua Mariya pabuipi ne kulela. (Luka 2:1-5) Mupostolo Paulo ntshilejilu tshikuabu tshimpe bua muvuaye unemeka bantu bavua bakokesha. Pakamubandabu ne: uvua muenze bualu kampanda bubi, wakadibingisha ne kanemu konso kumpala kua mukalenge Helode Agipa ne Festo, nguvena wa provense wa Lomo, mu Yudaya.—Bienzedi 25:1-12; 26:1-3.
11, 12. a) Bua tshinyi katuena tupesha bamfumu ba bitendelelu bunêmu mu mushindu wa pa buawu? b) Ntshinyi tshiakenzeka pavua Ntemu wa mu Australie muleje muena tshididi kampanda kanemu?
11 Netuambe tshinyi bua bamfumu ba bitendelelu? Tudiku ne bua kubapesha bunême mu mushindu wa pa buawu anyi? Tudi tubapesha bunême anu bu bantu bakuabu bonso. Kadi nebikale bibi tuetu tubapesha bunême mu mushindu wa pa buawu nansha bobu batekemene nanku. Bua tshinyi? Bualu bitendelelu bia dishima kabitu bilongesha bulelela, bua Nzambi ne bua Bible Dîyi diende to. Yezu wakabipisha bamfumu ba bitendelelu ne kubabikila ne: bena lubombo ne balombodi babi. (Matayi 23:23, 24) Ku lukuabu luseke, ki mbibi bua kuleja bamfumu ba mbulamatadi kanemu ne bunême mu mushindu wa pa buawu to. Bakadi imue misangu batuambuluishe bua mututu tuenza nanku.
12 Tuakule bua Heinrich Gleissner, mfumu wa mbulamatadi muena Australie. Mu mvita mibidi ya buloba bujima, bakamukuata kudi bena Nazi. Pakayabu nende mu kawulu bua kumuela mu buloko, wakatuilangana ne Leopold Engleitner, Ntemu wa tshisumi wa mu Autralie. Muanetu Engleitner wakumvuija Gleissner ne kanemu konso malu avuaye witabuja, Gleissner pende kumuteleja ne ntema yonso. Pakajika mvita, Gleissner wakenza mudimu misangu ya bungi ne muanzu wende bua kuambuluisha Bantemu ba mu Australie. Udi mua kuikala mumvue bakula bua bilejilu bikuabu bia malu mimpe adi bamfumu ba mbulamatadi benze anu bualu bena Kristo bavua babaleje kanemu.
LEJA BAKUABU BUNÊME
13. Mbantu kayi nangananga badi bakumbanyine bunême ne kanemu? Bua tshinyi?
13 Bana betu ba balume ne ba bakaji mbakumbanyine bunême ne kanemu. Bidi nanku nangananga bua bana betu ba balume badi balombola bu mudi bakulu, batangidi ba bijengu, bena mu Komite wa filiale ne bena mu Kasumbu kaludiki. (Bala 1 Timote 5:17.) Bonso buabu badi batabalela majinga a bantu ba Nzambi, ne Bible udi ubikila bena mudimu aba ne: “bantu bu mapa.” (Efeso 4:8) Nunku mbikumbane bua tuetu kubapesha bunême nansha bobu ba tshisamba kayi, balonge tulasa kayi, bikale ne nsombelu kayi anyi bikale ne makuta anyi kabayi nawu. Bena Kristo ba kumpala bakatushila tshilejilu tshimpe. Bavua bapesha bantu balume bavua balombola bunême, tudi petu tuenza bia muomumue lelu. Patudi ne bantu aba, katubangatshi bu banjelu to. Kadi tudi tubanemeka ne tubapesha bunême bua mudimu wabu mukole ne bua budipuekeshi buabu.—Bala 2 Kolinto 1:24; Buakabuluibua 19:10.
14, 15. Mmunyi mudi bakulu bena Kristo bashilangane ne bamfumu ba bungi ba bitendelelu?
14 Bakulu aba badi bu balami ba mikoko badi ne budipuekeshi. Ki mbasue babatumbishe to. Nunku mbashilangane bikole ne bamfumu ba bungi ba bitendelelu ba lelu ne ba mu tshikondo tshia Yezu. Wakamba bua bualu buabu ne: “Mbasue miaba ya lumu mu bibilu; mbasue kusomba miaba ya kumpala mu nsunagoga; mbasue bua bantu babele mioyo mu bisalu.”—Matayi 23:6, 7.
15 Bakulu bena Kristo badi batumikila mêyi a Yezu aa: “kabanubikidi ne: Labi to, bualu Mulongeshi wenu udi anu umue, nuenu bonso nudi bana ba muntu. Kabidi kanubikidi muntu nansha umue wa pa buloba ne: tatu to, bualu Tatu wenu udi anu umue, udi mu diulu. Anyi kabanubikidi ne: mulombodi, bualu Mulombodi wenu udi anu umue, Kristo. Kadi udi mutambe bunene munkatshi muenu udi ne bua kuikala muena mudimu wenu. Muntu yonso udi udibandisha; nebamupuekeshe, muntu yonso udi udipuekesha, nebamubandishe.” (Matayi 23:8-12) Bakulu ba mu bisumbu bia pa buloba bujima bobu ne budipuekeshi ne batumikila mêyi a Yezu, bana betu ba balume ne ba bakaji nebabanange, nebabanemeke ne nebabapeshe bunême.
16. Bua tshinyi tudi ne bua kudienzeja bikole bua kupesha bakuabu bunême?
16 Bidi mua kutulomba dîba dia bungi bua kulonga mua kupesha bakuabu bunême. Ke muvuabi kabidi bua bena Kristo ba kumpala. (Bienzedi 10:22-26; 3 Yone 9, 10) Kadi bidi bikengela kudienzeja bikole. Patudi tupesha bakuabu bunême mu mushindu udi Yehowa musue, netupete masanka a bungi.
MASANKA A DILEJA BAKUABU BUNÊME
17. Ngamue masanka kayi atudi tupeta patudi tuleja bantu badi ne bukokeshi bunême?
17 Patudi tupesha bantu badi bakokesha muaba utudi bunême ne tubanemeka, badi mua kutuakuila bua bukenji buetu bua kuyisha. Badi mene mua kumona mudimu wetu mu mushindu muimpe. Ke tshivua tshienzeke kukadi bidimu bia bungi mu ditunga dia Allemagne pavua Birgit mpanda-njila muye mu tulasa dituku divuabu bapesha muanende wa bakaji diplome. Balongeshi bakambila Birgit ne: bivua bimpe bua kuikala ne bana ba Bantemu mu kalasa bidimu bionso ebi. Balongeshi bavua bamona ne: bana ba Bantemu bavua bavuija tshilongelu tshiabu muaba muimpe be. Birgit wakabambila ne: “Bana betu mbalongeshibue bua kutumikila mikenji ya Nzambi ya bikadilu, bu mudi kunemeka balongeshi ne kubapesha bunême.” Mulongeshi kampanda wakamba ne: bu bana bonso bikale bu bana ba Bantemu, kulongesha kakuvua mua kutatshisha to. Mmuenenu muimpe eu uvuabu nende bua bana ba Bantemu wakasaka too ne umue wa ku balongeshi bua kubuela mu mpungilu panyima pa mbingu ya bungi.
18, 19. Ntshinyi tshitudi ne bua kuvuluka patudi tupesha bakulu bunême?
18 Mêyi manene adi mu Dîyi dia Nzambi adi mua kutuambuluisha bua kumanya mua kupesha bakulu ba mu tshisumbu bunême. (Bala Ebelu 13:7, 17.) Tudi ne bua kubela kalumbandi bua mudimu wabu mukole. Patudi tulonda buludiki budibu batupesha, bidi bibambuluisha bua kuenza mudimu ne disanka. Bible udi wamba ne: tudi kabidi ne bua kuidikija ditabuja diabu. Kadi abi kabiena biumvuija ne: tudi ne bua kutentula menemene mushindu udi mukulu udi “mumanyike bikole” uvuala, wakula ne ulongesha to. Tuetu benze nanku nebimueneke bu ne: tudi tulonda bantu pa mutu pa kulonda Kristo. Tudi ne bua kuvuluka ne: bakulu mbantu bapange bupuangane anu bu tuetu.
19 Patudi tupesha bakulu bunême ne tubanemeka ne katuyi tubangata bu bantu bende lumu, bidi bibambuluisha. Mushindu kayi? Nebikale bipepele bua bobu kushala ne budipuekeshi ne kuepuka ngelelu wa meji wa ne: mbapite bakuabu, anyi ne: tshidibu benza bobu tshidi misangu yonso tshiakane.
20. Mmasanka kayi atudi tupeta patudi tupesha bakuabu bunême?
20 Kupesha bakuabu bunême kudi kutuambuluisha bua kubenga kuikala bena budinangi ne bua kushala ne budipuekeshi padi bakuabu batuangata ne mushinga wa bungi. Bidi bitukuba kabidi bualu bidi bituambuluisha bua kubenga kuteketa padi muntu kampanda utudi tunemeka wenza bualu kampanda budi butunyingalaja. Disanka dikuabu didi ne: bidi bituambuluisha bua kushala mu buobumue mu bulongolodi bua Yehowa. Bulongolodi bua Yehowa kabutu bupesha muntu bunême bupitshidile to, nansha yeye muena kuitabuja anyi kayi muena kuitabuja.
21. Ndisanka kayi dinene ditudi tupeta patudi tuleja bakuabu bunême?
21 Disanka dinene ditudi tupeta mu dileja bakuabu bunême didi ne: tudi tusankisha Nzambi. Netuikala tuenza tshidiye musue bua tuenze, ne netushale ne lulamatu kudiye. Pashishe Yehowa neandamune Satana udi wamba ne: kakuena muntu udi mua kushala ne lulamatu to. (Nsumuinu 27:11) Bantu ba bungi ba mu bulongolodi ebu ki mbamanye mua kupesha bakuabu bunême mu mushindu muakanyine to. Tudi ne dianyisha dia bungi bua mutudi bamanye mua kupesha bakuabu bunême mu mushindu udi Yehowa musue.


c: text/html

text:
DILONGESHA 5
Samuele wakatungunuka ne kuenza malu makane
Kubangila anu patshivua Samuele muana mukese menemene, wakaya kusombela ku nzubu wa tshitendelelu, muaba uvua bantu baya bua kutendelela Yehowa; kuoku aku ke kuvuaye kabidi wenza mudimu. Kadi udi mumanye muakafika Samuele ku disombela ku nzubu wa tshitendelelu anyi? Tuanji tubangabi ne bualu bua Hana mamuende wa Samuele.
Matuku akavua mapite a bungi avua Hana kayi ulela nansha muvuaye ujinga muana ne muoyo mujima. Ke yeye kulomba Yehowa, umusengelela bua amuambuluishe. Hana kulaya Yehowa ne: meme mulele anu muana, nemmutume ku nzubu wa tshitendelelu bua ashale musombelaku, wenzaku mudimu. Yehowa kuteleja disambila diende, ke Hana kulela muana wa balume. Kumuinyikaye ne: Samuele. Mpindieu, anu muvua Hana mulaye amu, pakakumbaja Samuele bidimu bisatu anyi binayi, Hana wakaya nende ku nzubu wa tshitendelelu bua kutuadijaye kuenzelaku Nzambi mudimu.
Eli ke muakuidi munene uvua ku nzubu wa tshitendelelu aku. Bana bende babidi ba balume bavua benzaku pabu mudimu. Udi mumanye ne: nzubu wa tshitendelelu mmuaba wa Nzambi wa kumutendelelabu, nunku bantu bavua ne bua kuenzaku malu mimpe. Kadi bana ba Eli bavua bobu benzaku malu mabi matambe! Samuele uvua umona bionso bivuabu benza abi. Yeye pende uvuaku muenze malu mabi bu bana ba Eli anyi?— Tòo! Yeye wakatungunuka ne kuenza malu makane anu muvua baledi bende bamulongeshe.
Ambaku pebe: tshivua Eli ne bua kuikala muenzele bana bende babidi abu ntshinyi?— Si uvua ne bua kubanyoka. Kavua mua kubalekela batungunuka ne kuenza kabidi mudimu ku nzubu wa Nzambi to! Kadi Eli yeye kakabenzela nanku to, ke pakamufikila Yehowa munda, yeye ne bana bende babidi abu. Yehowa wakangata dipangadika dia kubanyoka.
Butuku bukuabu pavua Samuele mulale tulu, wakumvua muntu umubikila ne: ‘Samuele!’ Yeye kuya lubilu kudi Eli, kadi Eli kumuambila ne: ‘Meme tshiena mukubikile to.’ Bualu ebu kuenzekabu misangu mikuabu ibidi. Panyima pa musangu muisatu, Eli wakambila Samuele ne: wewe mumvue kabidi dîyi dikubikila witabe ne: ‘Yehowa, ambaku, ndi mumvue.’ Ke Samuele kuenza anu nanku. Nunku Yehowa wakambila Samuele ne: ‘Wambile Eli ne: ndi nnyoka ba mu dîku diende bua malu mabi adibu benze.’ Udi umona bishi? Bivua bipepele bua Samuele kumanyishaye Eli mukenji eu anyi?— Tòo, kabivua bipepele to. Kadi nansha muvua Samuele ne buôwa, wakenza tshivua Nzambi mumuambile bua kuenza. Mêyi a Yehowa au akakumbana. Bakashipa bana babidi ba Eli abu, Eli kufua pende.
Samuele udi tshilejilu tshimpe kutudi. Wakenza yeye malu avua makane nansha muvuaye umona bantu bakuabu benza malu mabi. Kadi wewe, newenze pebe bishi? Newikale bu Samuele, utungunuka ne kuenza malu makane anyi? Wewe muenze nanku, neusankishe Yehowa ne baledi bebe kabidi.

robotstxt: allowed

filter: keep


text:
TSHISAKIDILA
Bua tshinyi bena Kristo balelela kabatu batendelela ne nkuruse?
BANTU ba bungi batu batendelela ne banemeka nkuruse. Mukanda kampanda udi ubikila nkuruse ne: “Tshimanyinu tshinene tshia tshitendelelu tshia bena Kristo.” (The Encyclopædia Britannica) Kadi bena Kristo balelela kabatu batendelela ne nkuruse to. Bua tshinyi?
Diandamuna dinene didi ne: Yezu kavua mufuile pa nkuruse to. Muaku wa mu tshiena-Greke utubu bakudimuna misangu ya bungi ne: “nkuruse” udi stau·ros′. Muaku eu utu umvuija nangananga “Mutshi mululame anyi dikunji.” Bible mukuabu udi umvuija ne: “[Stau·ros′] katu muanji kumvuija bitupa bibidi bia mitshi bitshiamakaja mu mushindu kampanda to…Kakuena tshintu mu tshiena-Greke tshia mu [Dipungila Dipiadipia] tshidi nansha mua kumvuija bitupa bibidi bia mitshi to.”—The Companion Bible.
Mu mvese mikuabu, bafundi ba Bible mbenze mudimu ne muaku xy′lon bua kuleja muaba uvua Yezu mufuile. (Bienzedi 5:30; 10:39; 13:29; Galatia 3:13; 1 Petelo 2:24) Muaku eu udi umvuija “dibaya” anyi “mulangala, mukamba peshi mutshi.”
Mukanda wa Hermann Fulda udi umvuija bua tshinyi bavua batamba kushipa bantu pa dikunji dia patupu, wamba ne: “Mitshi kayivua miaba yonso ivuabu basungula bua kushipela bantu to. Ke bualu kayi bavua bajiika mutshi wetu wa tshianana eu mu buloba. Ku mutshi eku ke kuvuabu basuikila anyi bapopela benji ba malu mabi bianza biela mulu ne misangu ya bungi basuikila anyi bapopela makasa abu kabidi.”—Das Kreuz und die Kreuzigung.
Kadi tshijadiki tshitambe bunene tshidi mu Bible. Mupostolo Paulo wakamba ne: ‘Kristo wakatupikula ku mulawu wa mikenji, wakadivuija bu mulawu bua bualu buetu; bu muakafundabu ne: Muntu yonso udi mukudika ku mutshi udi ne mulawu.’ (Galatia 3:13) Mu mvese eu, Paulo udi wambulula mêyi a mu Dutelonome 21:22, 23, adi akula patoke bua mutshi, ki mbua nkuruse to. Bu muvua kushipa muntu ku mutshi kumuvuija muena ‘mulawu,’ ki mbimpe bua bena Kristo balengeje nzubu yabu ne bimfuanyi bia Kristo mupopela ku mutshi to.
Kakuena tshidi tshileja ne: munkatshi mua bidimu 300 kunyima kua lufu lua Kristo aba bavua badiamba bena Kristo bavua batendelela ne nkuruse to. Kadi mu bidimu bia 300, Mukalenge Constantin (uvua mumpangano) wakalua kuitaba Buena-Kristo bua dishima ne kuenzejaye bua nkuruse ikale tshimanyinu tshiabu. Nansha bu Constantin muikale ne lungenyi kayi, nkuruse kavua ne diumvuangana nansha dikese ne Yezu Kristo to. Mu kuamba bulelela, nkuruse mmufumine mu malongesha a bampangano. Mukanda kampanda wa bena Katolike udi uleja ne: “Bavua batendelela ne nkuruse kudi bantu ba kumpala kua Kristo ne bantu bavua kabayi bena Kristo.” (New Catholic Encyclopedia) Mikanda mikuabu idi isuikakaja nkuruse ne ditendelela dia bintu ne mikiya ya bampangano ya bitupa bia lulelu.
Kadi bua tshinyi mbangate tshimanyinu tshia bampangano etshi? Mbimueneke ne: mbua kupepejila bampangano bua kuitababu Buena-Kristo bua ku dîna. Nansha nanku, Bible mmukandike dilamata tshimanyinu kayi tshionso tshia bampangano. (2 Kolinto 6:14-18) Mukanda wa Nzambi udi kabidi ukandika ditendelela dionso dia mpingu. (Ekesode 20:4, 5; 1 Kolinto 10:14) Ke bualu kayi bena Kristo balelela kabatu batendelela ne nkuruse to.*
* Tudi mua kupeta malu a bungi adi atangila nkuruse mu mukanda wa Comment raisonner à partir des écritures mu dibeji dia 77-81, mupatula kudi Bantemu ba Yehowa.


text:
Tuyishayi lumu luimpe lua ngasa
‘Yisha bikole menemene lumu luimpe lua ngasa wa Nzambi.’ —BIENZEDI 20:24.
MISAMBU: 101, 84
1, 2. Mmunyi muvua mupostolo Paulo muleje ne: uvua ne dianyisha bua ngasa wa Nzambi?
MUPOSTOLO PAULO wakamba ne muoyo mujima ne: ‘Ngasa wa Nzambi uvuaye mundeje kavua patupu to.’ (Bala 1 Kolinto 15:9, 10.) Paulo uvua mumanye bimpe ne: kavua mukumbanyine luse lunene lua Nzambi to. Uvua ukengesha bena Kristo.
2 Pabuipi ne ku ndekelu kua muoyo wende, Paulo wakafundila Timote ne: “Ndi ne dianyisha kudi Kristo Yezu Mukalenge wetu uvua mumpeshe bukole, bualu uvua mumbale muena lulamatu pakansungulaye bua mudimu.” (1 Timote 1:12-14) Mmudimu kayi uvuabu bamupeshe? Paulo wakambila bakulu ba mu tshisumbu tshia mu Efeso ne: “Tshiena ngangata anyima wanyi meme bu udi ne mushinga kundi nansha, tshikole njikije lubilu luanyi ne mudimu umvua mupete kudi Mukalenge Yezu wa kuyisha bikole menemene lumu luimpe lua ngasa wa Nzambi.”—Bienzedi 20:24.
3. Mmudimu kayi wa pa buawu uvuabu bapeshe Paulo? (Tangila tshimfuanyi tshia ntuadijilu tshia tshiena-bualu.)
3 ‘Ndumu luimpe’ kayi luvua Paulo uyisha? Mmunyi muvualu luleja ngasa wa Yehowa? Paulo wakambila bena Kristo ba mu Efeso ne: “Nuvua bumvue bua mudimu wa dilama ngasa wa Nzambi uvuabu bampeshe bua bualu buenu.” (Efeso 3:1, 2) Yezu uvua muambile Paulo bua kuyisha bantu bavua kabayi bena Yuda lumu luimpe. Nunku bantu ba bisamba bikuabu bavua pabu mua kuikala bena dia Bukalenge budi Masiya ukokesha. (Bala Efeso 3:5-8.) Paulo wakayisha ne tshisumi ne mmushile bena Kristo tshilejilu tshimpe lelu. Wakaleja ne: ngasa wa Nzambi kavua “patupu” kudiye.
NGASA WA NZAMBI UDIKU UKUSAKA BUA KUYISHA ANYI?
4, 5. Bua tshinyi tudi mua kuamba ne: “lumu luimpe lua Bukalenge” ludi kabidi lumu luimpe lua “ngasa wa Nzambi”?
4 Mu tshikondo tshia ku nshikidilu etshi, bantu ba Yehowa badi ne mudimu wa kuyisha ‘lumu luimpe lua Bukalenge pa buloba bujima budi bantu basombe bua luikale bujadiki kudi bisamba bionso.’ (Matayi 24:14) Lumu luimpe lua Bukalenge ludi kabidi “lumu luimpe lua ngasa wa Nzambi.” Mushindu kayi? Masanka onso atuapeta ku diambuluisha dia Bukalenge bua Nzambi netuapete bua bulenga bua Yehowa. (Efeso 1:3) Paulo wakaleja muvuaye ne dianyisha bua ngasa wa Yehowa pavuaye uyisha ne tshisumi. Tudiku tuidikija tshilejilu tshia Paulo anyi?—Bala Lomo 1:14-16.
5 Mu tshiena-bualu tshishale, tuvua balonge mutudi tuetu bena mibi tupeta masanka mu mishindu ya bungi ku diambuluisha dia ngasa wa Yehowa. Bu mutudi bapete masanka a bungi, tudi ne bujitu bua kulongesha bantu bakuabu mudi Yehowa uleja dinanga diende ne mudibu mua kupeta masanka ku diambuluisha dia dinanga edi. Mmu mishindu kayi mutudi mua kuambuluisha bakuabu bua kuikalabu ne dianyisha bua ngasa wa Nzambi?
YISHA LUMU LUIMPE LUA MULAMBU WA TSHIA KUPIKULA NATSHI
6, 7. Patudi tuleja bantu tshidi tshia kupikula natshi tshiumvuija, mmunyi mutudi tuyisha lumu luimpe lua ngasa wa Nzambi?
6 Lelu, bantu ba bungi kabatu badiumvua bapile padibu benza mpekatu to, nunku kabena bumvua bua tshinyi bantu badi dijinga ne tshia kubapikula natshi. Ku lukuabu luseke, ba bungi badi bamona ne: nsombelu wabu kena ubapetesha disanka. Bantu ba bungi batu balua kumanya tshidi mpekatu, tshidiyi utuenzela ne tshitudi natshi dijinga bua kupikudibua ku bupika bua mpekatu anu padibu bayukila ne Bantemu ba Yehowa. Padi bantu ba muoyo muimpe bajingulula tshidi mpekatu, batu basanka padibu bamanya ne: Yehowa uvua mutume Muanende pa buloba bua kutupikula ku bubi ne lufu. Yehowa uvua muenze nunku bua dinanga diende dia bungi ne bua ngasa wende.—1 Yone 4:9, 10.
7 Mona tshivua Paulo muambe bua Muana wa Yehowa munanga: “Ku butuangaji buende, tshia kupikula natshi tshidi tshitupikula ku diambuluisha dia mashi ende, eyowa, dilekeledibua dia bilema bietu bilondeshile bubanji bua ngasa wende.” (Efeso 1:7) Mulambu wa Kristo udi upikula ntshijadiki tshitambe bunene tshidi tshileja mudi Nzambi mutunange ne mutuleje ngasa wende wa bungi. Tutu tupeta disulakana patudi tumanya ne: tuetu baleje ditabuja mu mulambu wa Yezu, Nzambi neatubuikidile mibi yetu ne netuikale ne kondo ka muoyo kimpe! (Ebelu 9:14) Elu ndumu luimpe lutudi ne bua kuambila bantu bakuabu!
AMBULUISHA BANTU BUA BALUE BALUNDA BA NZAMBI
8. Bua tshinyi bantu bena mibi badi dijinga ne kulengejangana ne Nzambi?
8 Bantu bobu kabayi baleja ditabuja mu mulambu wa Yezu, Nzambi udi ubamona bu bena lukuna bende. Ke bualu kayi tudi ne mudimu wa kuambila bantu ne: badi mua kulua balunda ba Nzambi. Mupostolo Yone wakafunda ne: “Muntu udi uleja ditabuja kudi Muana udi ne muoyo wa tshiendelele; udi ubenga kutumikila Muana kakumona muoyo, kadi tshiji tshia Nzambi tshidi tshishala kudiye.” (Yone 3:36) Tudi mua kuikala ne disanka bua mudi mulambu wa Kristo muenze bua tulue balunda ba Nzambi. Paulo wakaleja bualu ebu mu mêyi aa: “Kale nuenu nuvua kule ne Nzambi ne nuvua bena lukuna bende, bualu lungenyi luenu luvua lutuma ku midimu mibi; mpindieu mmulengejangane nenu ku butuangaji bua mubidi wa musunyi wa yeye au, ku lufu luende.”—Kolosayi 1:21, 22.
Tudi ne mudimu wa kuambila bantu ne: badi mua kulua balunda ba Nzambi
9, 10. a) Mmudimu kayi uvua Kristo mupeshe bana babu bela manyi? b) Mmunyi mudi “mikoko mikuabu” yambuluisha bela manyi?
9 Kristo mmupeshe bana babu bela manyi badi pa buloba “mudimu wa dilengejangana.” Paulo wakabambila ne: “Malu onso mmafume kudi Nzambi uvua mulengejangane netu ku butuangaji bua Kristo ne mutupeshe mudimu wa dilengejangana, mbuena kuamba ne: Nzambi, ku diambuluisha dia Kristo, uvua ulengejangana ne ba pa buloba, kayi ubabadila bilema biabu; ne uvua mutupeshe mukenji wa dilengejangana. Nunku, tuetu tudi baleji mpala pa muaba wa Kristo, bienze anu bu ne: Nzambi uvua usengelela bantu ku butuangaji buetu. Tudi tulomba pa muaba wa Kristo ne: ‘Nulengejangane ne Nzambi.’”—2 Kolinto 5:18-20.
10 “Mikoko mikuabu” idi ne diakalenga dia kuambuluisha bela manyi mu mudimu eu. (Yone 10:16) Bu mudi bantu badi benza “mikoko mikuabu” bikale “batumibue” ba Kristo anyi bafidi ba mukenji, badi benza mudimu wa bungi wa kuyisha, kulongesha bantu bulelela ne kubambuluisha bua badie bulunda ne Yehowa. Etshi ntshitupa tshia mushinga tshia mudimu wa kuyisha lumu luimpe lua ngasa wa Nzambi.
LONGESHA BANTU NE: NZAMBI UTU UTELEJA MASAMBILA
11, 12. Bua tshinyi ndumu luimpe padi bantu bamanya ne: badi mua kusambila Yehowa?
11 Bantu ba bungi batu basambila bua kudiumvua bimpe, kadi kabatu bitaba ne: Nzambi udi uteleja masambila abu to. Badi dijinga ne kumanya ne: Yehowa ‘mMuteleji wa masambila.’ Mufundi wa Misambu Davidi wakafunda ne: ‘Wewe Muteleji wa disambila, bantu ba mishindu yonso nebalue kuudi. Bilema bianyi mbimpite bukole, kadi wewe udi utubuikidila mapanga etu.’—Musambu 65:2, 3, NWT.
Patudi tulongesha bantu mua kusambila, tudi tubambuluisha bua balue balunda ba Yehowa
12 Yezu wakambila bayidi bende ne: “Nuenu balombe tshintu tshionso mu dîna dianyi nennuenzelatshi.” (Yone 14:14) Ebi bidi biumvuija ne: tudi mua kulomba mu disambila “tshintu tshionso” tshidi mu diumvuangana ne disua dia Yehowa. Mupostolo Yone wakafunda ne: “Dishindika ditudi nadi kudiye didi ne: tshintu tshionso tshitudi tulomba bilondeshile disua diende, udi utumvuila.” (1 Yone 5:14) Bidi bienza disanka bua kuambuluisha bantu bua kumvuabu ne: disambila ki ntshintu tshidi tshibambuluisha bua kudiumvua bimpe patupu to, kadi mmushindu wa kusemena pabuipi ne ‘nkuasa wa Yehowa wa bukalenge wa ngasa.’ (Ebelu 4:16) Patudi tulongesha bantu mushindu muimpe wa kusambila, Muntu udibu ne bua kusambila ne malu adibu ne bua kulomba mu disambila, tudi tubambuluisha bua balue balunda ba Yehowa ne bua kupetabu busambi padibu bakenga.—Musambu 4:1; 145:18.
NGASA WA NZAMBI MU NDONGOLUELU MUPIAMUPIA WA MALU
13, 14. a) Ndiakalenga kayi dia pa buadi diapeta bela manyi mu matuku atshilualua? b) Mmudimu kayi muimpe wikala bela manyi mua kuenzela bantu?
13 Yehowa nealeje kabidi ngasa wende bikole “mu ndongoluelu ya malu idi ilua.” Mushindu kayi? Nzambi neapeshe bantu 144000 bakokesha ne Kristo mu diulu diakalenga dia pa buadi. Paulo wakumvuija muikala diakalenga edi pakafundaye ne: “Nzambi udi mubanji mu luse, ne bua dinanga diende dinene divuaye mutunange, wakatuvuija ne muoyo pamue ne Kristo nansha mutuvua bafue mu bilema bietu . . . nuvua basungidibue ku ngasa. Bualu bukuabu, wakatujula ku lufu pamue, kutusombeshaye pamue mu miaba ya mu diulu mu buobumue ne Kristo Yezu bua mu ndongoluelu ya malu idi ilua aleje bubanji bua dikema bua ngasa wende ku bulenga buende kutudi mu buobumue ne Kristo Yezu.”—Efeso 2:4-7.
14 Mbikole bua kuela meji bua bungi bua malu mimpe adi Yehowa mulongoluele bena Kristo bela manyi pakokeshabu ne Kristo mu diulu. (Luka 22:28-30; Filipoyi 3:20, 21; 1 Yone 3:2) Yehowa neabaleje “bubanji bua dikema bua ngasa wende” mu mushindu wa pa buawu. Nebikale “Yelushalema Mupiamupia,” mukaji wa Kristo. (Buakabuluibua 3:12; 17:14; 21:2, 9, 10) Nebenze mudimu pamue ne Yezu bua ‘kuondopa bisamba.’ Nebambuluishe bantu bua kubapikula ku bupika bua mpekatu ne lufu ne kubambuluisha bua balue bapuangane.—Bala Buakabuluibua 22:1, 2, 17.
15, 16. Mmunyi mualeja Yehowa “mikoko mikuabu” ngasa wende mu matuku atshilualua?
15 Efeso 2:7 udi wamba ne: Nzambi nealeje ngasa wende “mu ndongoluelu ya malu idi ilua.” Tshikondo atshi, muntu yonso wikala pa buloba neamone “bubanji bua dikema bua ngasa wende.” (Luka 18:29, 30) Umue mushindu munene wikala Yehowa mua kuleja ngasa wende pa buloba, mpikalaye mua kubisha ku lufu bantu badi mu “Lukita.” (Yobo 14:13-15, NWT; Yone 5:28, 29) Mbanganyi babishabu? Nebabishe bantu ba lulamatu balume ne bakaji bavua bafue kumpala kua Kristo kufuaye ne aba badi benza “mikoko mikuabu” badi bafua ne lulamatu kudi Yehowa mu matuku a ku nshikidilu aa. Nebajule bena lulamatu bonso aba bua batungunuke ne kuenzela Yehowa mudimu.
16 Nebajule kabidi bantu miliyo ya bungi bavua bafue kabayi bamanye Nzambi. Yone wakafunda ne: “Ngakamona bafue, banene ne bakese, bimane kumpala kua nkuasa wa bukalenge, ne bakabulula mikanda. Kadi bakabulula mukanda mukuabu; mmukanda wa muoyo. Bakalumbuluisha bafue bilondeshile malu avua mafunde mu mikanda eyi bilondeshile bienzedi biabu. Mbuu wakapatula bafue bavuamu, ne lufu ne Lukita biakapatula bafue bavua munda muabi, bakabalumbuluisha muntu ne muntu bilondeshile bienzedi biende.” (Buakabuluibua 20:12, 13) Bantu babishabu ku lufu nebapete diakalenga dia kulonga bua kumanya Yehowa ne kuitaba bukokeshi buende. Nebalonge mua kutumikila mêyi manene a mu Bible ne mikenji mipiamipia ikala mu “mikanda.” Mikenji mipiamipia eyi neikale mushindu mukuabu udi Yehowa uleja ngasa wende.
TUNGUNUKA NE KUYISHA LUMU LUIMPE
17. Ntshinyi tshitudi ne bua kuvuluka patudi tuyisha bantu?
17 Kuyisha lumu luimpe lua Bukalenge kudi ne mushinga wa bungi kupita kumpala bualu nshikidilu ukadi pabuipi. (Mâko 13:10) Tudi ne bua kuvuluka ne: tshipatshila tshitudi natshi patudi tuyisha ntshia kutumbisha Yehowa. Mmunyi mutudi mua kuenza nunku? Tudi ne bua kuambila bantu ne: netupete masanka onso a mu bulongolodi bupiabupia anu bua ngasa wa Yehowa.
18, 19. Mmunyi mutudi tutumbisha ngasa wa Yehowa?
18 Patudi tuyisha bantu, tudi mua kubumvuija ne: pakokesha Bukalenge bua Kristo, bantu nebapete masanka onso adi afumina ku tshia kupikula natshi ne nebalue bapuangane ku kakese ku kakese. Bible udi wamba ne: “Bifukibua bine nebipikudibue kabidi ku bupika bua dibola ne nebipete budikadidi bua butumbi bua bana ba Nzambi.” (Lomo 8:21) Bualu ebu nebuenzeke anu bua ngasa wa Yehowa.
19 Tudi ne diakalenga dia kuambila bantu bonso mulayi muimpe udi mu Buakabuluibua 21:4, 5 eu: Nzambi “neakupule tshinsonji tshionso ku mêsu kuabu, ne lufu kaluakuikalaku kabidi, nansha madilu, nansha miadi, nansha bisama kabiakuikalaku kabidi. Malu a kale ajiminyi.” Yehowa udi musombe mu nkuasa wa Bukalenge udi wamba ne: “Tangilayi! Ndi mvuija bintu bionso bipiabipia.” Udi wamba kabidi ne: “Funda, bualu mêyi aa nga kueyemena ne malelela.” Patudi tuyisha bantu bakuabu lumu luimpe elu ne tshisumi, tudi bushuwa tutumbisha ngasa wa Yehowa!


text:
TSHIENA-BUALU TSHINENE | BENDESHI BA TUBALU BANAYI—MUDI LUBILU LUABU LUKUTANGILA
Wewe ne bendeshi ba tubalu banayi
Badi bajuka, bikono bienda bidila! Tubalu tunayi tudi ne bukole etu ne bendeshi batu badi tshimfuanyi tshidi tshikemesha bikole tshitu misangu ya bungi tshienza bua ne: tupitshishe amue mabeji a mu Bible. Kabalu ka kumpala nkatoke—muendeshi waku mmukalenge mupiamupia udibu bapeshe tshifulu tshia bukalenge udi ne butumbi. Kabalu ka dikala dia kapia kadi kalonda kambule muendeshi udi umbusha ditalala pa buloba bujima. Pashishe kisatu kadi kalonda, kafike bu mundankulu, kambule muendeshi udi muele tshipiminu muulu bu mukenji mubi wa dipangika dia biakudia binene. Kabalu kinayi ka dikala ditokoloke kadi kasama, ntshimanyinu tshia disama ne bintu bikuabu bia lufu, bikebesha kudi lufu nkayalu. Lukita, mmumue ne: lukita lua bukua bantu bonso ludi lulonda pabuipi, luenda lupola mamiinu a muoyo.—Buakabuluibua 6:1-8.
Crystal udi wamba ne: “Ngakumvua buôwa bua musangu wa kumpala umvua mubale malu a bendeshi ba tubalu banayi. Ngakamona ne: dituku dia dilumbuluisha divua dienda dilua, ne bu mumvua tshiyi pabuipi, tshivua mua kupanduka to.”
Ed udi wamba ne: “Bendeshi ba tubalu banayi bashilangane bavua babande pa tubalu tua mekala mashilangane bakakoka ntema yanyi bikole. Diakamue pangakumvua tshivua tshikena kumona tshimvuija, bionso biakumvuika.”
Udiku udiumvua muvua Crystal mudiumvue bua bendeshi ba tubalu banayi ba mu Buakabulubua anyi? Peshi udi udiumvua muvua Ed mudiumvue? Mu nsombelu yonso eyi, lubilu lule lua bendeshi ba tubalu banayi ludi luenza bumue bua ku malu adi mamanyike bimpe mu Buakabuluibua, mukanda wa ndekelu wa mu Bible. Uvuaku mumanye ne: kumvua tshikena kumona etshi kuvua mua kukuambuluisha anyi? Mushindu kayi? Nzambi mmulaye ne: udi mua kupeta disanka dilelela paudi ubala, ulonga ne utumikila malu adi mafunda mu mukanda wa buprofete eu.—Buakabuluibua 1:1-3.
Padi bamue bantu bumvua buôwa bua tshikena kumona tshia bendeshi ba tubalu banayi, manya ne: katshivua tshienza bua kukukuatshisha buôwa to. Mu bulelela, bantu miliyo ya bungi mbamone ne: tshikena kumona etshi tshidi tshikolesha ditabuja diabu ne tshibapesha ditekemena dimpe bua matuku atshilualua. Bidi mua kuikala bia muomumue buebe wewe! Tudi tukulomba bua kubala bidi bilonda.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Disambila dia Danyele dia ditonda mpekatu (1-19)
-
Gabaliele udi ulua kudi Danyele (20-23)
-
Badi bamanyisha mbingu 70 ya mu tshiprofete (24-27)
-
Masiya udi ne bua kumueneka panyima pa mbingu 69 (25)
-
Masiya udi ne bua kumbushibua (26)
-
Badi ne bua kubutula tshimenga ne muaba wa tshijila (26)
9 Mu tshidimu tshia kumpala tshia Dayawesha+ muana wa Ahashawelosha, wa mu ndelanganyi ya bena Madayi uvuabu bavuije mukalenge ku mutu kua bukalenge bua bena Kasada,+
2 mu tshidimu tshia kumpala tshia bukokeshi buende, meme, Danyele, ngakajingulula ku diambuluisha dia mikanda bungi bua bidimu bivuabu bambe mu dîyi dia Yehowa kudi muprofete Yelemiya bua kukumbaja dishala dia Yelushalema munda mutupu,+ mmumue ne: bidimu 70.+
3 Nunku, ngakatangija mpala wanyi kudi Yehowa Nzambi mulelela, mmusengelela mu disambila pamue ne dijila dia biakudia+ ne bilamba bikayabale ne butu.
4 Ngakasambila Yehowa Nzambi wanyi, meme kumutondela mpekatu, kuamba ne:
“Wewe Yehowa Nzambi mulelela, Yeye udi munene ne udi ukemesha, udi ulama tshipungidi tshiende ne uleja dinanga dia lulamatu+ kudi badi bamunange ne balama mêyi ende,+
5 tudi benze mpekatu, benze bibi, benze malu mabi ne batomboke;+ ne tudi basesuke ku mikenji yebe ne mêyi ebe a dilumbuluisha.
6 Katuena bateleje bena mudimu bebe baprofete,+ bavua bambile bakalenge betu, bakokeshi betu, bankambua betu ne bantu bonso ba mu buloba malu mu dîna diebe.
7 Yehowa wetu, buakane mbuebe wewe, kadi bundu mbuetu tuetu anu mudibi lelu eu, mbua bantu ba mu Yuda, bantu badi basombele mu Yelushalema, ne Isalele mujima, badi pabuipi ne badi kule, mu matunga onso muudi mubatangalaje, bualu bavua bakuenzele malu ne dipanga lulamatu.+
8 “Yehowa wetu, bundu mbuetu, mbua bakalenge betu, bakokeshi betu, ne bankambua betu, bualu tudi bakuenzele mpekatu.
9 Luse ne dibuikidilangana mbia Yehowa Nzambi wetu,+ bualu tudi bamutombokele.+
10 Katuena batumikile dîyi dia Yehowa Nzambi wetu bua kulonda mikenji yende ivuaye muteke kumpala kuetu ku diambuluisha dia bena mudimu bende baprofete.+
11 Isalele yonso mmusambuke Mikenji yebe ne mmusesuke padiye mubenge kutumikila dîyi diebe, nunku wakatuitshikijila mulawu ne mutshipu bidibu bafunde bualu buabi mu Mikenji ya Mose muena mudimu wa Nzambi mulelela,+ bualu tudi bamuenzele Yeye mpekatu.
12 Yeye mmukumbaje mêyi ende avuaye muambe bua bualu buetu+ ne bua bualu bua bakokeshi betu bavua batukokeshe, padiye mututumine dikenga dikole edi; kakuena bualu bukadibu benze muinshi mua diulu muonso bu bualu buvuabu benze mu Yelushalema to.+
13 Anu mudibi bifunda mu Mikenji ya Mose, dikenga dionso edi nditukuate,+ kadi katuena balombe luse lua Yehowa Nzambi wetu, bumbuke ku tshilema tshietu+ ne baleje busunguluji mu bulelela buebe to.
14 “Nunku, Yehowa wakashala mutabale, yeye kututumina dikenga, bualu Yehowa Nzambi wetu mmuakane mu midimu yonso idiye muenze; kadi tuetu katuena batumikile dîyi diende to.+
15 “Mpindieu, wewe Yehowa Nzambi wetu, Wewe uvua mupatule tshisamba tshiebe mu buloba bua Ejipitu ku tshianza tshia bukole+ ne mudienzele dîna too ne ku dituku edi,+ tudi benze mpekatu ne tudi benze malu mabi.
16 Yehowa wetu, bilondeshile bienzedi biebe bionso biakane,+ tshiji tshiebe ne tshiji tshiebe tshikole biumbukaku ku tshimenga tshiebe tshia Yelushalema, mukuna webe wa tshijila; bualu, bua mpekatu yetu ne bilema bia bankambua betu, Yelushalema ne tshisamba tshiebe bidi tshintu tshia kupendabu kudi bantu bonso badi batunyunguluke.+
17 Mpindieu teleja, wewe Nzambi wetu, disambila dia muena mudimu webe ne misengelelu yende, ne enza bua mpala webe akenkeshe muaba webe munsantu+ udi mushale mutupu,+ bua bualu buebe wewe, Yehowa wetu.
18 Inyika ditshi diebe, wewe Nzambi wanyi, ne teleja! Kangula mêsu ebe, umone nsombelu wetu wa lutatu ne tshimenga tshivua tshibikidibua ku dîna diebe; bualu katuena tukusengelela bua bienzedi bietu biakane to, kadi mbua luse luebe lunene.+
19 Yehowa wetu, teleja. Yehowa wetu, ubuikidile.+ Yehowa wetu, tuma ntema ne enza bualu! Kujanguluki, bua bualu buebe wewe, wewe Nzambi wanyi, bualu dîna diebe divua dibikidibue pa tshimenga tshiebe ne pa bantu bebe.”+
20 Pantshivua ngakula, nsambila ne ntonda mpekatu wanyi ne mpekatu wa tshisamba tshietu tshia Isalele ne ndomba luse kumpala kua Yehowa Nzambi wanyi bua bualu bua mukuna wa tshijila wa Nzambi wanyi,+
21 eyowa, pantshivua ngakula mu disambila, muntu eu Gabaliele,+ umvua mumone kumpala mu tshikena kumona,+ wakalua kundi pamvua mupungile bikole pa dîba dia mulambu wa kupa wa dilolo.
22 Yeye wakampesha dijingulula dia malu, kuambaye ne:
“Danyele, mpindieu ndi mulue kukupesha lungenyi lutue ne dijingulula dia malu.
23 Pauvua mutuadije disengelela diebe, dîyi diakapatuka, ne meme ndi mulue kukuambiladi, bualu udi muntu wa mushinga mukole.+ Nunku tuma meji ebe ku bualu ebu ne jingulula tshikena kumona.
24 “Kudi mbingu 70 idibu bakosele tshisamba tshiebe ne tshimenga tshiebe tshia tshijila,+ bua kujikija dishipa dia mikenji, bua kumana mpekatu,+ bua kubuikidila tshilema,+ bua kufila buakane bua tshiendelele,+ bua kukanga tshikena kumona ne dîyi dia buprofete,+ ne bua kuela Muaba wa tshijila wa Miaba ya tshijila manyi.
25 Udi ne bua kumanya ne kujingulula ne: kumbukila ku dituma dia dîyi bua kuakajilula ne kuibakulula Yelushalema+ too ne ku Masiya+ Mulombodi,+ nekuikale mbingu muanda mutekete, kabidi mbingu 62.+ Nebamuakajilule ne nebamuibakulule muikale ne muaba wa tshinsangansanga ne munkoloji, kadi mu bikondo bia ntatu.
26 “Panyima pa mbingu 62, Masiya neumbushibue,+ kayi ne tshiende tshintu nansha tshimue.+
“Tshisamba tshia mulombodi udi ulua netshibutule tshimenga ne muaba watshi wa tshijila.+ Nshikidilu wawu neafumine ku mâyi a bungi mapasalale. Mvita neyikalaku too ne ku nshikidilu; tshidibu bapangadije nkabutu.+
27 “Yeye nealame tshipungidi bua bantu ba bungi bua lumingu lumue; ne munkatshinkatshi mua lumingu alu, neimanyike mulambu ne mulambu wa kupa.+
“Pa dipuapua dia bintu bia muendi nepikale eu udi ukebesha dibutuka;+ too ne ku kabutu, nebapongolole kabidi tshivuabu bapangadije pa eu udi mushale mubutuke.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Danyele 9
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Mukanda wa kudi Kasumbu Kaludiki
Muanetu musuibue,
Anu bu muudi mumanye, Bible mmukanda udi wakula bikole bua bantu. Ba bungi bavua balume ne bakaji ba lulamatu bavua batuilangane ne ntatu anu bu mutudi nayi lelu eu. Bavua ‘bantu bu tuetu,’ badiumvua anu bu mutudi tudiumvua petu. (Yakobo 5:17) Bamue bavua batshibuila panshi kudi ntatu ne makenga. Bakuabu pabu bavua babanyingalaje bikole kudi bena mu dîku diabu anyi kudi bena kuitabuja nabu. Ne ba bungi bavua banyingalala bikole bua bilema biabu.
Bantu aba bavuaku balekele Yehowa kashidi anyi? Tòo. Ba bungi bavua anu bu muimbi wa misambu wakasambila wamba ne: ‘Ngakupambuka bu mukoko mujimine; ukebe muena mudimu webe, bualu bua tshiena mpua mikenji yebe muoyo.’ (Musambu wa 119:176) Udiku udiumvua pebe mushindu au anyi?
Yehowa katu upua bantu bende badi bapambuke mu tshikumbi muoyo to. Kadi utu ubakeba, wenza nunku nangananga ku diambuluisha dia bena kuitabuja nabu. Tshilejilu, tukonkonone muvua Yehowa muambuluishe musadidi wende Yobo uvua mutuilangane ne ntatu ya bungi, bu mudi eyi: ditshioma, difuisha ne masama makole. Yobo wakatantamena kabidi mêyi mabi avuabu bamuamba kudi bantu bavua baye kudiye bua kumusamba. Kadi kavua muele Yehowa nyima musangu nansha umue to, nansha muvuaye musesuke mu meji imue misangu. (Yobo 1:22; 2:10) Mmushindu kayi uvua Yehowa muambuluishe Yobo bua kuakajaye meji ende?
Yehowa wakambuluisha Yobo ku butuangaji bua Elihu, uvua muena kuitabuja nende. Pavua Yobo muleje Elihu tunyinganyinga tuende, uvua muanji kumuteleja pashishe kumusakabi bua kuakula. Tshivuaye mua kuamba ntshinyi? Uvuaku mubipishe Yobo anyi mumuambe mêyi a kumupisha nawu peshi a bundu bua kuakajija meji ende anyi? Elihu uvuaku udimona mupite Yobo anyi? Nansha kakese! Ku diambuluisha dia nyuma muimpe, Elihu wakamba ne: ‘Ndi ku mêsu kua Nzambi bu muudi wewe; ndi mufuanyikija ku diima muomumue nebe.’ Pashishe wakajadikila Yobo ne: ‘Buôwa bua bualu buanyi kabuena mua kukutshinyisha nansha; kukuenzeja kuanyi kakuena kukunemeshila bujitu.’ (Yobo 33:6, 7) Pamutu pa Elihu kusakidila ntatu pa mikuabu ikavua nayi Yobo, wakamubela ne dinanga dionso ne kumukankamija muvuabi bikengela.
Umanye ne: tudi balongolole broshire eu ne lungenyi lua muomumue elu. Tshia kumpala, tuvua bateleje ne bakonkonone bimpe nsombelu ne miaku ya bantu ba bungi bavua basesuke. (Nsumuinu 18:13) Pashishe tuetu kubuela mu Bible, kukonkonona ne muoyo mujima miyiki ya muvua Yehowa muambuluishe bantu bende mu bikondo bia kale pavuabu batuilangane ne nsombelu ya muomumue ne iudi pebe nayi. Ku ndekelu, tuetu kusangisha miyuki ya mu Bible eyi pamue ne malu mamona a matuku etu aa bua kupatula broshire eu. Tudi tukulomba ne muoyo mujima bua kumubala. Umanye ne: tudi bakunange bikole.
Kasumbu Kaludiki ka Bantemu ba Yehowa


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Bileha udi ulela Dana ne Nafatale (1-8)
-
Zilepa udi ulela Gada ne Ashê (9-13)
-
Lea udi ulela Yisakâ ne Zebulona (14-21)
-
Lakele udi ulela Jozefe (22-24)
-
Bimuna bia Yakoba bidi bivulangana (25-43)
30 Pakamona Lakele ne: kavua mulelele Yakoba bana, wakatuadija kumvuila muanabu mukawu; kubangaye kuambila Yakoba ne: “Mpesha bana, tshianana ndi mfua.”
2 Ke Yakoba kukuatshilaye Lakele tshiji tshikole, kuambaye ne: “Meme ndi mua kuangata muaba wa Nzambi udi mukupangishe bua kulela bana anyi?”
3 Ke Lakele kuamba ne: “Mupika wanyi mukaji Bileha nyeye eu.+ Lala nende bua andelele bana, bua mpete panyi bana ku diambuluisha diende.”
4 Nanku wakamupesha Bileha muena mudimu wende bu mukajende; Yakoba wakalala nende.+
5 Bileha wakimita difu, kulua kulelelaye Yakoba muana wa balume.
6 Ke Lakele kuamba ne: “Nzambi mmundumbuluile ne mmuteleje kabidi dîyi dianyi, ke bualu kayi mmumpeshe muana wa balume.” Ke bualu kayi wakamuinyika ne: Dana.+
7 Bileha muena mudimu wa Lakele wakimita kabidi, kuluaye kulelela Yakoba muana wa balume muibidi.
8 Ke Lakele kuamba ne: “Ndi muluangane mvita mikole ne muanetu wa bakaji. Ndi muyitshimune kabidi.” Nunku wakamuinyika ne: Nafatale.+
9 Pakamona Lea ne: katshivua ulela kabidi, wakangata muena mudimu wende Zilepa, kumupeshaye Yakoba bu mukajende.+
10 Zilepa muena mudimu wa Lea wakalelela Yakoba muana wa balume.
11 Ke Lea kuamba ne: “Ndi wa muabi!” Nunku wakamuinyika ne: Gada.+
12 Pashishe Zilepa muena mudimu wa Lea wakalelela Yakoba muana wa balume muibidi.
13 Ke Lea kuamba ne: “Diakalenga dianyi! Bualu bana ba bakaji nebambe bushuwa mundi wa diakalenga.”+ Nunku wakamuinyika ne: Ashê.+
14 Dituku dikuabu mu tshikondo tshia dikosa dia ntete ya blé, Lubena+ uvua wendakana, kupetaye tumuma tua mandragore mu mpata. Nunku wakatutuadila mamuende Lea. Ke Lakele kuambila Lea ne: “Mpesha koku ndambu wa tumuma tua mandragore tua muanebe.”
15 Ke yeye kumuandamuna ne: “Bayanyi uudi muangate au mbualu bukese anyi?+ Mpindieu udi musue kuangata kabidi tumuma tua mandragore tua muananyi anyi?” Nunku Lakele wakamba ne: “Mbimpe. Nealale nebe butuku bua lelu wewe mumpeshe tumuma tua mandragore tua muanebe.”
16 Pavua Yakoba ufumina mu mpata dilolo, Lea wakaya bua kusambakena nende, kumuambilaye ne: “Lelu neulale nanyi, bualu ndi mukusumbe bushuwa ku tumuma tua mandragore tua muananyi.” Nunku wakalala nende butuku abu.
17 Nzambi wakateleja Lea, yeye kumuandamuna; kuimitaye, kuluaye kulelela Yakoba muana wa balume muitanu.
18 Ke Lea kuamba ne: “Nzambi mmumpeshe difutu dianyi, bualu mvua mupeshe bayanyi muena mudimu wanyi.” Nunku wakamuinyika ne: Yisakâ.+
19 Lea wakimita kabidi, kuluaye kulelela Yakoba muana wa balume muisambombo.+
20 Ke Lea kuamba ne: “Nzambi mmumfute, bushuwa, mmumfute meme difutu dimpe. Mpindieu bayanyi neangitabe,+ bualu ndi mumulelele bana ba balume basambombo.”+ Nunku wakamuinyika ne: Zebulona.+
21 Pashishe wakalela kabidi muana wa bakaji, kumuinyikaye ne: Dina.+
22 Ndekelu wa bionso Nzambi wakavuluka Lakele; Nzambi kumuteleja, kumuandamunaye, kuenzaye bua apete difu.+
23 Wakimita difu, kulelaye muana wa balume. Ke kuambaye ne: “Nzambi mmungumbushile tshipendu!”+
24 Nunku wakamuinyika ne: Jozefe,+ wamba ne: “Yehowa mmumpeshe kabidi muana wa balume mukuabu.”
25 Panyima pa Lakele mumane kulela Jozefe, Yakoba wakambila Labana diakamue ne: “Ndekela nye kuetu, mu buloba buetu.+
26 Mpesha bakaji banyi ne bana banyi bandi muenzele mudimu kuebe, bua nye, bualu udi mumanye bimpe mushindu undi mukuenzele mudimu.”+
27 Nunku Labana wakamuambila ne: “Meme mukulengelele, kuyi to; ndi mujingulule ku diambuluisha dia bimanyinu ne: Yehowa udi umbenesha bua bualu buebe.”
28 Yeye kuamba kabidi ne: “Ngambila difutu diebe, nenkupeshadi.”+
29 Ke Yakoba kumuambila ne: “Udi mumanye mushindu undi mukuenzele mudimu ne mudi tshisumbu tshia nyama yebe tshitante bua bualu buanyi;+
30 uvua ne bintu bikese kumpala kua meme kulua, kadi tshisumbu tshia nyama yebe ntshidiunde, tshivulangane, ne Yehowa mmukubeneshe katshia ngafika. Nunku ndîba kayi dingenzela ba mu nzubu muanyi mudimu?”+
31 Nunku wakamukonka ne: “Nkupeshe tshinyi?” Yakoba wakamba ne: “Kuakumpesha tshintu nansha tshimue to! Wewe mungenzele anu bualu bumue ebu, nembangulule kudiisha nyama yebe ne kuyilama.+
32 Nengendakane munkatshi mua bimuna biebe lelu. Uteke mikoko yonso idi ne matoba ne makeji ku luseke, ne mikoko yonso ya mubidi wa tshisengasenga idi munkatshi mua bimpanga bia mikoko bitshidi bitekete ne mbuji yonso idi ne makeji ne matoba munkatshi mua mashina a mbuji. Kumbukila ku lelu, eyi ke yikala difutu dianyi.+
33 Buakane buanyi nebungakuile dituku dionso diwalua kukonkonona difutu dianyi matuku atshilualua; nyama yonso udi kayi ne matoba ne makeji munkatshi mua mashina a mbuji ne udi kayi wa tshisengasenga munkatshi mua bimpanga bia mikoko neikale bu tshintu tshiba wewe munsangane nende.”
34 Ke Labana kuamba ne: “Mbimpe! Bienzeke bilondeshile mêyi ebe.”+
35 Nunku dituku adi wakangata mbuji ya mpumbu yonso ya mishonyi mishonyi ne ya makeji makeji, ne mashina onso a mbuji avua ne matoba ne avua ne makeji, nyama yonso ivua ne ditoba ditoke, ne nyama yonso ivua ne mubidi wa tshisengasenga munkatshi mua bimpanga bia mikoko, wakayiteka ku luseke, kuyipeshaye bana bende ba balume bua bayilame.
36 Pashishe wakaya ntanta wa luendu lua matuku asatu kule ne Yakoba; Yakoba uvua ulama bisumbu bia mikoko ya Labana bionso bivua bishale.
37 Nunku Yakoba wakangata tumitshi tubishi tua mutshi wa stirakse, wa amande, ne wa platane, yeye kukona bizubu wenda ushiyapu makeji matoke, miaba mitoke ya tumitshi imueneka.
38 Pashishe wakateka tumitshi tuvuaye mukone atu kumpala kua bisumbu bia nyama mu minkoloji, mu binuinyi bia mâyi, muaba uvua nyama ilua kunuina mâyi, bua ikuatangane kumpala kuatu pavuayi ilua kunua mâyi.
39 Nunku nyama ayi ivua ikuatangana kumpala kua tumitshi atu ne ilela bana ba mishonyi mishonyi, ba matoba matoba, ne ba makeji makeji.
40 Pashishe Yakoba wakumbusha mikoko ya bimpanga ya miana, kutangijaye bisumbu bia nyama kudi nyama ya mishonyi mishonyi ne yonso ya tshisengasenga ya munkatshi mua nyama ya Labana. Pashishe wakumbusha bisumbu bia nyama yende, kakabisambakaja ne bisumbu bia nyama ya Labana to.
41 Misangu yonso ivua nyama ya bukole ikeba kukuatangana, Yakoba uvua uteka tumitshi mu minkoloji ya mâyi kumpala kua bisumbu bia nyama bua ikuatangane pabuipi ne tumitshi atu.
42 Kadi pavua nyama mikale ne butekete, kavua uteka tumitshi muaba au to. Nanku nyama ivua ne butekete ivua ilua anu ya Labana, kadi ya bukole ivua ilua ya Yakoba.+
43 Nunku muntu eu wakalua mubanji munene, yeye kupeta nyama ya bungi, bena mudimu ba bakaji ne ba balume, tumelu, ne mpunda.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Genese 30
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
TUIKALAYI NE NSOMBELU WA BUENA KRISTO
Utuku wenza mudimu bimpe ne karte ka JW.ORG anyi?
Bu mudi dikenga dinene dienda disemena, kuyisha mmudimu utudi ne bua kuenza ne mitalu. (Nsu 24:11, 12, 20) Bua kuambuluisha bantu, tudi mua kubapesha karte kadi kakoka ntema yabu ku Dîyi dia Nzambi ne ku site wetu wa Enternete. Karte aka kadi ne kode udi ufikisha muntu muaba udi filme wa Bua tshinyi kulonga Bible?, kadi kabidi ne muaba wa kulomba bua kumanya malu makuabu anyi bua kulonga Bible. Bamue bantu kabatu basue kuangata bibejibeji bietu to, kadi batu basue kubuela mu site wetu. Kuelakanyi bua kubapesha karte aka to. Kadi kukashidi bantu badi kabayi baleja dijinga to.
Paudi uya ku midimu yebe ya buatshia buila, bua kujula muntu dijinga, udi mua kumuambila patupu ne: “Ndi ne kantu ka kukupesha muaba eu. Karte aka kadi kakuambuluisha bua kubuela mu site udi ne malu a bungi a kumanya ne filme idi yakula bua malu a bungi.” (Yne 4:7) Bu mudi twarte etu katuyi tunene, udi mua kuambula ndambu bua kupesha bantu dîba dionso didi mpunga umueneka.


text:
DILONGESHA DIA 1
Lumu luimpe ntshinyi?
1. Kudi lumu ludi lufumina kudi Nzambi. Udiku mulumanye anyi?
Nzambi mmusue bua bantu bikale ne disanka pa buloba. Wakafuka buloba ne bintu bionso bidipu bualu mmunange bantu. Mu katupa kîpi emu, neenze bua bantu ba miaba yonso bikale ne nsombelu muimpe. Neabumbushile malu onso adi abakebela ntatu.
Bukalenge nansha bumue kabutu bukokeshe bua kujikija tshikisu ne masama ne lufu to. Kadi, kudi lumu luimpe. Mu katupa kîpi emu, Nzambi neumbushe makalenge onso a bana ba bantu bua kuteka bukalenge buende. Bukalenge ebu nebuenze bua bantu bikale ne ditalala ne makanda a mubidi.
2. Lumu luimpe ludi lulomba bua kuenza malu ne lukasa bua tshinyi?
Makenga neajike anu pikala Nzambi mumbushe bantu babi pa buloba. (Sefanya 2:3) Kadi Nzambi neumbushe bantu babi pa buloba dîba kayi? Dîyi dia Nzambi dikavua diakule bua ntatu idi nayi bantu lelu. Malu adi enzeka lelu, adi aleja ne: Nzambi ukadi pa kujikija ntatu eyi.
3. Tshitudi ne bua kuenza ntshinyi?
Tudi ne bua kulonga malu adi atangila Nzambi. Malu aa adi mu Bible. Bible udi bu mukanda udi tatu muimpe mutumine bana bende. Udi utuleja mutudi mua kuikala bimpe lelu eu, ne tshitudi mua kuenza bua kupeta muoyo wa tshiendelele kumpala kua matuku eku. Kadi wamanya! Bamue bantu kabakusanka padibu bamona muntu mukuabu ukuambuluisha bua kumvua Bible bimpe to. Kadi bu mudi Nzambi mutulaye malu mimpe a dikema kumpala eku, katuena mua kuitaba bua muntu nansha yeye nganyi atupangishe bua kulonga Bible to.


text:
‘Diumvuija dia bilota didi difumina kudi Nzambi’ (8)
Difesto dia mufikilu wa diledibua dia Palô (20-23)
40 Panyima pa malu aa, mfumu wa bafidi ba maluvu+ ba mukalenge wa Ejipitu ne mfumu wa benji ba mampa bakenzela mfumuabu, mukalenge wa Ejipitu, bibi.2 Nunku Palô wakakuatshila bena mudimu bende babidi abu tshiji, mfumu wa bafidi ba maluvu ne mfumu wa benji ba mampa,+3 yeye kubelesha mu buloko bua nzubu wa mfumu wa balami,+ mu buloko muvuabu bele Jozefe.+4 Nunku mfumu wa balami wakapesha Jozefe mudimu wa kuikala nabu ne kubatangila,+ ne bakashala mu buloko ndambu wa matuku.*5 Mufidi wa maluvu ne muenji wa mampa ba mukalenge wa Ejipitu bavua mu buloko bakalota bilota butuku bumue, ne tshilota tshionso tshivua ne diatshi diumvuija.6 Mu dinda, pakabuela Jozefe ne pakabatangilaye, bavua bamueneka babungame.7 Ke yeye kukonka bena mudimu ba Palô bavua nende mu buloko mu nzubu wa mfumuende ne: “Bua tshinyi lelu mpala yenu mmibungame?”8 Ke bobu kumuandamuna ne: “Yonso wa kutudi mmulote tshilota, kadi katuena ne muntu wa kutumvuijabi to.” Jozefe kubambila ne: “Diumvuija dia bilota kadiena difumina kudi Nzambi anyi?+ Anyishayiku nubindondele.”9 Nunku mfumu wa bafidi ba maluvu wakalondela Jozefe tshilota tshiende, umuambila ne: “Mu tshilota tshianyi, mvua mumone muonji wa tumuma tua mvinyo kumpala kuanyi.10 Ku muonji au kuvua ntonga isatu, ne bu muvuawu wenda usasa, wakela bilongo, ne bisumbu bia tumuma tuawu kubobabi.*11 Dikopo dia Palô divua mu tshianza tshianyi; meme kuangata tumuma tua mvinyo, kutukamina mu dikopo dia Palô. Pashishe meme kufila dikopo adi mu tshianza tshia Palô.”12 Ke Jozefe kumuambila ne: “Diumvuija dia tshilota tshiebe didi nunku: ntonga isatu ayi mmatuku asatu.13 Mu matuku asatu kutuadijila ku lelu, Palô neakupatule,* ukupingaja ku mudimu webe,+ ne neuteke dikopo dia Palô mu tshianza tshiende anu muuvua wenza kumpala pauvua mufidi wende wa maluvu.+14 Kadi udi ne bua kumvuluka pikala malu ebe mende bimpe. Ndi nkulomba ne: undejaku dinanga dia lulamatu, wambilaku Palô bualu buanyi bua kumpatuisha muaba eu.15 Mu bulelela, bavua bankuatshile mu buloba bua bena Ebelu ku bukole,+ ne tshiena ne bualu bundi muenze muaba eu budibu ne bua kungelela mu buloko* to.”+16 Pakamona mfumu wa benji ba mampa ne: Jozefe mmumvuije bualu buimpe, wakamuambila ne: “Meme panyi mvua mulote tshilota, ne kuvua bianda* bisatu bia mampa matoke pa mutu wanyi,17 ne mu tshianda* tshivua kuulu muvua mampa a mishindu yonso menzela Palô, ne kuvua nyunyi ivua yenda izokola mampa au mu tshianda* tshivua kuulu pa mutu wanyi.”18 Ke Jozefe kuandamuna ne: “Diumvuija dia tshilota tshiebe didi nunku: Bianda* bisatu abi mmatuku asatu.19 Mu matuku asatu kubangila ku lelu, Palô neakukose mutu* ne neakukudike ku mutshi; nyunyi neyidie munyinyi wa pambidi pebe.”+20 Mpindieu dituku disatu divua dituku dia mufikilu wa diledibua dia Palô,+ ne wakenzejila bena mudimu bende bonso difesto, kupatulaye* mfumu wa bafidi ba maluvu ne mfumu wa benji ba mampa kumpala kua bena mudimu bende.21 Nunku wakapingaja mfumu wa bafidi ba maluvu ku mudimu wende wa difila dia maluvu, ne wakatungunuka ne kufila dikopo kudi Palô.22 Kadi wakuowa mfumu wa benji ba mampa anu muvua Jozefe mubumvuije.+23 Kadi mfumu wa bafidi ba maluvu kakavuluka Jozefe to; wakamupua muoyo.+


text:
TSHIENA-BUALU TSHINENE | BANJELU BATUKU ANYI? BUA TSHINYI KUMANYA MALU ABU?
Mudi banjelu mua kukuambuluisha
Banjelu ba lulamatu badi batabalela malu a bantu bikole ne mbadifile mu dikumbaja disua dia Yehowa. Pavua Nzambi mufuke buloba, banjelu ‘bakimba misambu diatshimue ne bana balume bonso ba Nzambi bakela mbila bua disanka diabu.’ (Yobo 38:4, 7) Katshia anu ku kale banjelu badi bajinga ‘kutangila’ mu mêyi a buprofete adi atangila malu enzeka pa buloba.—1 Petelo 1:11, 12.
Bible udi uleja ne: bua kukumbaja disua dia Nzambi, banjelu batu imue misangu bakuba batendeledi balelela ba Nzambi mu mushindu kampanda. (Misambu 34:7) Tumonayi bimue bilejilu:
Pavua Yehowa muambe bua kubutula tshimenga tshibi tshia Sodoma ne tshia Amola, banjelu bavua bambuluishe muntu muakane Lota ne dîku diende bua kunyema.—Genese 19:1, 15-26.
Mu Babilona wa kale, pavuabu bele bansongalume basatu bena Ebelu mu tshikutu tshia kapia bua kubashipa, Nzambi ‘wakatuma muanjelu wende bua kupandisha bantu bende.’—Danyele 3:19-28.
Panyima pa muntu muakane Danyele mumane kuenza butuku bujima mu buina bua ntambue ivua ne nzala, wakamba ne: uvua mupanduke bualu ‘Nzambi wakatuma muanjelu wende, wakasuika mbanga ya ntambue.’—Danyele 6:16, 22.
BANJELU BAVUA BAMBULUISHE TSHISUMBU TSHIA BENA KRISTO BA KUMPALA
Kuvua misangu ivua banjelu ba Nzambi bela dîyi mu malu a tshisumbu tshia bena Kristo ba kumpala pavuabi bikengela bua kukumbaja disua dia Yehowa. Tumonayi bimue bilejilu:
Muanjelu mukuabu wakakangula biibi bia buloko, kuambilaye bapostolo bavua mu buloko amu bua kutungunuka ne kuyisha mu ntempelo.—Bienzedi 5:17-21.
Muanjelu kampanda wakambila muambi Filipo bua kuya mu njila wa mu tshipela uvua umbukila ku Yelushalema uya ku Gaza bua kuyisha muena Etshiopi uvua muye ku Yelushalema bua kutendelela.—Bienzedi 8:26-33.
Pavua tshikondo tshivua Nzambi mulongolole bua bantu bavua kabayi bena Yuda kuluabu bena Kristo tshikumbane, muanjelu wakamuenekela Kôneliyo, munene wa basalayi muena Lomo, mu tshikena kumona, kumuambilaye bua abikidishe mupostolo Petelo kuende.—Bienzedi 10:3-5.
Pavuabu bele mupostolo Petelo mu buloko, muanjelu wakamumuenekela, kumupatulaye mu buloko amu.—Bienzedi 12:1-11.
MUDI BANJELU MUA KUKUAMBULUISHA
Kakuena bijadiki bidi bileja ne: Nzambi utshidi anu utuma banjelu bua kuambuluisha bantu mu tshishima mu mishindu idibu baleje mu Bible eyi to. Kadi Yezu wakamba bua tshikondo tshietu etshi ne: “Nebayishe lumu luimpe elu lua Bukalenge pa buloba bujima budi bantu basombe bua luikale bujadiki kudi bisamba bionso, pashishe, nshikidilu nealue.” (Matayi 24:14) Udi mumanye ne: bayidi ba Kristo badi benza mudimu eu ku bulombodi bua banjelu anyi?
Mukanda wa Buakabuluibua udi uleja ne: banjelu bavua ne bua kuambuluisha bantu pa buloba bujima bua kumanya Yehowa Nzambi ne tshidiye mulongoluele bantu. Mupostolo Yone wakafunda ne: “Ngakamona muanjelu mukuabu upapala munkatshi mua diulu, uvua ne lumu luimpe lua tshiendelele lua kumanyisha badi basombe pa buloba, kudi ditunga dionso, tshisamba tshionso, muakulu wonso ne bantu bonso, wamba ne dîyi dikole ne: ‘Tshinayi Nzambi, mutumbishayi, bualu dîba dia dilumbuluisha diende diakumbanyi; nunku tendelelayi Yeye uvua muenze diulu ne buloba ne mbuu ne mpokolo ya mâyi.’” (Buakabuluibua 14:6, 7) Malu a bungi adi enzeka matuku etu aa adi aleja ne: banjelu badi bambuluisha mudimu wa diyisha Bukalenge udi wenzeka pa buloba bujima. Bushuwa, padi muena mpekatu nansha umue unyingala, uya kudi Yehowa, “banjelu ba Nzambi badi basanka.”—Luka 15:10.
Ntshinyi tshienzeka pajika mudimu wa diyisha? “Biluilu bia mu diulu” bia banjelu nebiambuluishe Yezu Kristo, Mukalenge wa bakalenge, mu “mvita ya dituku dinene dia Nzambi Wa Bukole Buonso,” ku Armagedone. (Buakabuluibua 16:14-16; 19:14-16) Banjelu ba bukole nebakumbaje dilumbuluisha dia Nzambi padi Mukalenge Yezu “usombuela bantu badi . . . kabayi batumikila lumu luimpe lua bualu bua Mukalenge wetu Yezu.”—2 Tesalonike 1:7, 8.
Nanku ikala mumanye ne: banjelu badi bakutabalela wewe. Badi baditatshisha bikole bua diakalenga dia bantu badi basue kuenzela Nzambi mudimu, ne Yehowa ukadi mubatume misangu ne misangu bua kukolesha bantu bende badi bamulamate pa buloba ne kubalama.—Ebelu 1:14.
Nunku yonso wa kutudi udi ne disungula dinene dia kuenza. Netuteleje lumu luimpe ludibu bayisha pa buloba bujima ne netulutumikile anyi? Bantemu ba Yehowa ba muaba uudi musombele nebikale ne disanka dia kukuambuluisha bua upete diambuluisha dimpe dia kudi banjelu ba Nzambi ba bukole.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda wa kumpala wa Bakalenge
12:1-33
-
Diandamuna dishile dia Lehabama (1-15)
-
Bisa 10 bidi bitomboka (16-19)
-
Badi bateka Yalobama mukalenge wa Isalele (20)
-
Lehabama kena ne bua kuluangana ne Isalele (21-24)
-
Ntendelelu wa kana ka ngombe wa Yalobama (25-33)
12 Lehabama wakaya ku Shekeme, bualu Isalele mujima uvua mulue ku Shekeme+ bua kumuteka mukalenge.+
2 Diakamue pavua Yalobama muana wa Nebata mumvue bualu abu (utshivua mu Ejipitu bualu uvua munyeme bua bualu bua mukalenge Solomo ne uvua usombela mu Ejipitu),+
3 bakamubikidisha. Panyima pa bualu ebu, Yalobama ne tshisumbu tshijima tshia Isalele bakalua kudi Lehabama, kuambabu ne:
4 “Tatuebe uvua muvuije mutshi wetu wa tshikokedi bujitu.+ Kadi wewe mutekeshe mudimu mukole wa tatuebe ne mupepeje mutshi wa tshikokedi wa bujitu uvuaye mututenteke, netukuenzele mudimu.”
5 Ke yeye kubambila ne: “Ndayi bua matuku asatu; pashishe nupingane kundi.” Nunku bantu bakaya.+
6 Mukalenge Lehabama wakakeba lungenyi kudi bantu bakulumpe bavua benzele tatuende Solomo mudimu patshivuaye ne muoyo wamba ne: “Mmubelu kayi unudi mua kufila bua mushindu wa kuandamuna bantu aba?”
7 Bakamuandamuna ne: “Lelu eu wewe mulue muena mudimu wa bantu aba, wewe muitabe dilomba diabu ne mubandamune bimpe, nebashale anu bena mudimu bebe.”
8 Kadi wakabenga mubelu uvua bantu bakulumpe bamupeshe, yeye kuya kulomba lungenyi kudi bansongalume bavuaye mukole nabu ne bakavua mpindieu bambuluishi bende.+
9 Wakabakonka ne: “Mmubelu kayi unudi nufila bua mushindu wa tuetu kuandamuna bantu aba badi bangambile ne: ‘Pepeja mutshi wa tshikokedi uvua tatuebe mututenteke’?”
10 Bansongalume bavuaye mukole nabu bakamuambila ne: “Newambile bantu aba badi bakuambile ne: ‘Tatuebe uvua muvuije mutshi wetu wa tshikokedi bujitu, kadi wewe udi ne bua kutupepejilawu’; neubambile nunku: ‘Kantengenene kanyi nekikale kanene kupita tshimono tshia tatuanyi.
11 Tatuanyi uvua munutenteke mutshi wa tshikokedi wa bujitu, kadi meme nensakidile ku mutshi wenu wa tshikokedi. Tatuanyi uvua ununyoka ne mfimbu ya tshianana, kadi meme nennunyoke ne mfimbu ya tubulu tubulu.’”
12 Yalobama ne bantu bonso bakalua kudi Lehabama dituku disatu anu muvua mukalenge muambe ne: “Nupingane kundi dituku disatu.”+
13 Kadi mukalenge wakandamuna bantu ne dîyi dibi, ubenga mubelu uvua bantu bakulumpe bamupeshe.
14 Wakakula nabu bilondeshile mubelu wa bansongalume wamba ne: “Tatuanyi uvua muvuije mutshi wenu wa tshikokedi bujitu, kadi meme nensakidile ku mutshi wenu wa tshikokedi. Tatuanyi uvua mununyoke ne mfimbu ya tshianana, kadi meme nennunyoke ne mfimbu ya tubulu tubulu.”
15 Nunku mukalenge wakabenga kuteleja bantu, bualu Yehowa ke uvua muenze bua malu enzeke mushindu eu+ bua kukumbaja dîyi divua Yehowa muambile Yalobama muana wa Nebata ku butuangaji bua Ahiya+ muena Shilo.
16 Pavua Isalele mujima mumone ne: mukalenge uvua mubenge kubateleja, bantu bakandamuna mukalenge ne: “Tudi ne tshitupa kayi mu Davidi? Katuena ne bumpianyi mu muana wa Yishai to. Wewe Isalele, ndaku kudi nzambi yebe. Mpindieu wewe Davidi, ditangidila nzubu webe nkayebe!” Bua bualu abu, bena Isalele bakapingana ku nzubu yabu.+
17 Kadi Lehabama wakatungunuka ne kukokesha bena Isalele bavua basombela mu bimenga bia Yuda.+
18 Pashishe mukalenge Lehabama wakatuma Adolama+ uvua utangila bantu bavuabu babikidishe bua kubenzeja midimu mikole ku bukole, kadi Isalele mujima wakamuasa mabue too ne pakafuaye. Mukalenge Lehabama wakapeta mpunga wa kubanda mu ditempu diende bua kunyema kuya ku Yelushalema.+
19 Nunku bena Isalele mbashale batombokele+ nzubu wa Davidi too ne lelu.
20 Diakamue pavua Isalele mujima mumvue ne: Yalobama uvua mupingane, bakamubikidisha muaba uvuabu badisangishe ne kumutekabu mukalenge ku mutu kua Isalele mujima.+ Muntu nansha umue kakalonda nzubu wa Davidi pa kumbusha tshisa tshia Yuda.+
21 Pavua Lehabama mufike ku Yelushalema, wakasangisha diakamue nzubu mujima wa Yuda ne tshisa tshia Benyamina, bena mvita balongesha binunu 180 bua kuluangana ne nzubu wa Isalele bua kupingajila Lehabama muana wa Solomo bukalenge.+
22 Dîba adi dîyi dia Nzambi mulelela diakalua kudi Shemaya+ muntu wa Nzambi mulelela diamba ne:
23 “Ambila Lehabama muana wa Solomo mukalenge wa Yuda ne nzubu mujima wa Yuda ne Benyamina ne bantu bakuabu bonso ne:
24 ‘Yehowa udi wamba nunku: “Kanuena ne bua kubanda bua kuluangana ne bana benu bena Isalele to. Yonso wa kunudi udi ne bua kupingana kuende, bualu meme ke udi muenze bua bualu ebu buenzeke nanku.”’”+ Nunku bakatumikila dîyi dia Yehowa, bobu kupingana ku mabu anu muvua Yehowa mubambile.
25 Pashishe Yalobama wakibaka Shekeme+ mu buloba bua mikuna bua Efelayima, yeye kusombelamu. Wakumbuka kuntu aku, kuyaye kuibaka Penuele.+
26 Yalobama wakadiambila mu muoyo wende ne: “Mpindieu bukalenge nebupingane mu nzubu wa Davidi.+
27 Bantu aba bobu batungunuke ne kubanda ku nzubu wa Yehowa mu Yelushalema bua kulambula milambu,+ muoyo wa bantu aba neupingane kabidi kudi mfumu wabu, Lehabama mukalenge wa Yuda. Bushuwa, nebanshipe ne nebapingane kudi Lehabama mukalenge wa Yuda.”
28 Mukalenge mumane kukeba lungenyi kudi bafidi bende ba mibelu, wakenza tuana tua ngombe tubidi tua or,+ yeye kuambila bantu ne: “Nebinulombe malu a bungi bua kubanda ku Yelushalema. Wewe Isalele, Nzambi webe uvua mukupatule mu buloba bua Ejipitu nyeye eu.”+
29 Pashishe wakateka kamue ku Betele,+ ne kuteka kakuabu ku Dana.+
30 Bualu ebu buakabafikisha ku dienza mpekatu,+ ne bantu bavua baya too ne ku Dana bua kutendelela kana ka ngombe kavua kuntu aku.
31 Wakenza nzubu ya kutendelela pa miaba mitumbuke, kusungulaye bakuidi mu bantu tshianana tshianana, bantu bavua kabayi bena Lewi.+
32 Yalobama wakajadika kabidi tshibilu mu ngondo wa muanda mukulu, mu dituku dia 15 dia ngondo, anu bu tshibilu tshia mu Yuda.+ Uvua ulambula tuana tua ngombe tuvuaye muenze milambu pa tshioshelu tshivuaye muenze ku Betele,+ ne wakateka bakuidi ku Betele bua miaba mitumbuke ivuaye muenze.
33 Wakatuadija kufila milambu pa tshioshelu tshivuaye muenze ku Betele mu dituku dia 15 dia ngondo wa muanda mukulu, ngondo uvuaye mudisunguile nkayende; wakajadika tshibilu bua bantu ba mu Isalele, ne wakabanda ku tshioshelu bua kufila milambu ne kufuimisha muishi wa milambu.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
1 Bakalenge 12
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
6 Dîyi dia Yehowa diakalua kabidi kundi, diamba ne:
2 “Muana wa muntu, tangija mpala webe ku mikuna ya Isalele ne amba mêyi a buprofete ayifikila.
3 Udi ne bua kuamba ne: ‘Nuenu mikuna ya Isalele, umvuayi dîyi dia Mukalenge Mutambe Bunene Yehowa: Monayi tshidi Mukalenge Mutambe Bunene Yehowa wambila mikuna minene, mikuna mikese, tusulu tua mâyi ne bibandabanda: “Monayi! Nennutumine muele wa mvita, ne nembutule miaba yenu mitumbuke.
4 Nebupule bioshelu bienu ne nebatshibule bioshelu bienu bia musenga wa manananshi,+ ne nengele bantu benu badi bashipibue panshi kumpala kua mpingu yenu ya muendi.+
5 Nengimanshe bitalu bia bantu ba Isalele kumpala kua mpingu yabu ya muendi, ne nentangalaje mifuba yenu ku nseke yonso ya bioshelu bienu.+
6 Mu miaba yenu yonso inudi basombele, nebabutule bimenga+ ne nebupule miaba mitumbuke ne neyishale mibutula.+ Nebupule bioshelu bienu ne nebabitayishe, mpingu yenu ya muendi neyijimine, nebakose bioshelu bienu bia musenga wa manananshi, ne midimu yenu neyijimijibue.
7 Badibu bashipa nebakuluke munkatshi muenu,+ ne nenufike ku dimanya ne: meme ndi Yehowa.+
8 “‘“Kadi nenshiye bashadile, bualu bamue ba kunudi nebapanduke ku muele wa mvita munkatshi mua bisamba padibu banutangalaja mu matunga.+
9 Badi bapanduka nebamvuluke munkatshi mua bisamba mudibu bakuatshibue.+ Nebajingulule ne: muoyo wanyi uvua musame bua muoyo wabu udi kawuyi ne lulamatu uvua mumbuke kundi+ ne bua mêsu abu adi ajinga ne muoyo mujima mpingu yabu ya muendi.+ Nebafuishibue bundu bua bubi buabu buonso ne malu mabi onso adibu benze, ne nebabikine.+
10 Nebafike ku dimanya ne: meme ndi Yehowa, kabidi ne: mêyi amvua mfuna bua kubatumina dikenga edi kaavua a patupu to.”’+
11 “Monayi tshidi Mukalenge Mutambe Bunene Yehowa wamba: ‘Tutayi bianza bienu, kumayi dikasa dienu panshi ne kemayi bua bubi buonso ne malu mabi onso menza kudi nzubu wa Isalele, bualu nebakuluke ku muele wa mvita, ku tshiyole tshia nzala ne ku tshipupu.+
12 Muntu udi kule neafue ku tshipupu, muntu udi pabuipi neakuluke ku muele wa mvita, ne muntu yonso udi mupanduke ku bintu ebi, udibu bashiye neafue ku tshiyole tshia nzala; ne nembatumine tshiji tshianyi tshikole tshionso.+
13 Nenufike ku dimanya ne: meme ndi Yehowa,+ pikala bashipibue babu balale munkatshi mua mpingu yabu ya muendi ku nseke yonso ya bioshelu biabu,+ pa mukuna wonso mutumbuke, pa nsongo yonso ya mikuna, muinshi mua mutshi wonso udi musampile bikole, ne muinshi mua matamba a mitshi minene muvuabu balambuile milambu ya dipembu dimpe bua kutuyisha mpingu yabu yonso ya muendi.+
14 Nemboluele tshianza tshianyi bua kubaluisha ne nembutule buloba, ne miaba yabu yonso ya kusombela neyishale munda mutupu kupita tshipela tshidi pabuipi ne Dibela. Nebafike ku dimanya ne: meme ndi Yehowa.’”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yehezekele 6
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Udi muindile tshinyi kumpala eku?
Udi wela meji ne:
Malu neashale anu mudiwu emu anyi?
Malu neanyanguke bikole anyi?
Malu nealongoloke anyi?
TSHIDI BIBLE WAMBA
‘Nzambi neakupule tshinsonji tshionso ku mêsu kuabu, ne lufu kaluakuikalaku kabidi, nansha madilu, nansha miadi, nansha bisama kabiakuikalaku kabidi. Malu a kale ajiminyi.’—Buakabuluibua 21:3, 4, Nkudimuinu wa bulongolodi bupiabupia.
MUDI MULAYI EU MUA KULENGEJA NSOMBELU WEBE:
Mudimu muimpe udi ukusankisha. —Yeshaya 65:21-23.
Masama ajika, makenga onso ajika. —Yeshaya 25:8; 33:24.
Kuikala ne muoyo wa kashidi ne disanka pamue ne balunda ne balela betu.
TUDI NE BUA KUITABA TSHIDI BIBLE WAMBA ANYI?
Eyowa, bua malu bu mudi aa:
Nzambi udi ne mushindu wa kukumbaja malu adiye mulaye. Anu Yehowa nkayende ke utu Bible ubikila ne: “Wa Bukole Buonso,” bualu udi ne bukole budi kabuyi ne mikalu. (Buakabuluibua 15:3) Nanku udi ne bukole bua bungi menemene bua kulongolola malu bimpe pa buloba. Bible udi wamba ne: “Nzambi udi mua kuenza malu onso.”—Matayi 19:26.
Nzambi mmusue kukumbaja malu adiye mulaye. Tshilejilu, Yehowa udi ne ‘dijinga’ dikole dia kubisha bantu badi bafue.—Yobo 14:14, 15.
Bible udi wamba kabidi ne: Yezu Muana wa Nzambi wakondopa bantu bavua basama. Wakabondopa bua tshinyi? Bualu ke tshivuaye musue kuenza. (Mâko 1:40, 41) Pavua Yezu wambuluisha bantu, uvua uleja bimpe menemene mutu Tatu wende ne dijinga dia kuambuluisha bantu badi bakenga.—Yone 14:9.
Nunku tudi bajadike ne: Yehowa ne Yezu mbasue bua tuikale ne disanka matuku adi kumpala eku.—Musambu 72:12-14; 145:16; 2 Petelo 3:9.
LUKONKO LUKUABU
Nzambi neenze tshinyi bua kulongolola malu pa buloba?
Bible udi wandamuna lukonko elu mu MATAYI 6:9, 10 ne mu DANYELE 2:44.


text:
Programe wa mpungilu wa 2017
Mona ndongamu wa dituku dionso dia mpungilu eu wakuambuluisha bua kuenza malu mimpe ne kunanukila mu ntatu.
Ditanu
Tshidi mua kuambuluisha bana Kristo bua kupeta ngikadilu yabambuluisha bua kunanukila mu ntatu ntshinyi?
Disambombo
Mmunyi mudi Nzambi Wa Bukole Buonso utuambuluisha bua kunanukila ne busambi?
Dia lumingu
Yezu wakamba ne: “Muntu udi munanukile too ne ku nshikidilu neapandishibue.” Ntshinyi tshiudi mua kuenza bua kutumikila mêyi ende?
Malu a kumanya
Udi mua kujinga kubuela mu bisangilu bikuabu bienzeka mu mpungilu eu. Kabidi, wewe musue kumanya malu makuabu adi atangila bakididianganyi, batismo, mapa, diondopangana, bintu biangula, miaba ya kusomba anyi bena budisuile, buela muaba eu.


text:
NUIDIKIJE DITABUJA DIABU | TIMOTE
‘Muananyi munanga udi ne lulamatu mu Mukalenge.’
TIMOTE udi wenda uya mu njila kuabu kuenda kushala ntanta, mêsu ende mmatuishila anu ku malu adi mamuindile kumpala. Balunda bende badi kumpala kuende padibu benda basambuka mpata ivua Timote mumanye bimpe. Badi benda bashiya kakese kakese tshimenga tshia Luseta tshidi pa kakunakuna kadi mu tshibandabanda. Timote udi utua mimuemue padiye uvuluka mamuende ne kakuende muntu mukaji badi buule tente ne disanka, badikanda bua kudila padibu bamumona wenda uya. Uvua mua kuikala mukudimuke bua kubakupa tshianza bua musangu wa ndekelu.
Mupostolo Paulo uvua mua kuikala ukudimuka misangu ne misangu, utua mimuemue bua kukankamija Timote. Uvua mumanye ne: Timote uvua ne bua kutantamena bundu, kadi uvua ne disanka dia kumona nsonga eu musanguluke. Timote utshivua nsonga, pamuapa ne bidimu 19 anyi 20 ne uvua munange Paulo ne umunemeka bikole. Mpindieu Timote uvua wenza luendu lua nkama ne nkama ya kilometre ne muntu wa bukole ne ditabuja eu. Bavua mua kuikala benza ngendu ku makasa ne mu buatu, batuilangana ne njiwu ya bungi mu njila. Timote kavua mumanye ni uvua mua kupingana kabidi kuabu.
Ntshinyi tshivua tshisake nsongalume eu bua kuitaba nsombelu wa nunku? Didifila diende edi divua dimupeteshe masanka kayi? Mmunyi mudi ditabuja dia Timote mua kutuambuluisha?
“KATSHIA KU BUANA BUEBE”
Tuanji kupingana mu bidimu bibidi anyi bisatu panyima, tufuanyikija ne: Luseta ke tshimenga tshia ba Timote. Kavua katshimenga kakese kavua pa nkayaku mu tshibandabanda tshivua ne misulu ya mâyi. Bantu ba muaba au bavua mua kuikala bumvua tshiena Greke, kadi bavua batamba kuakula tshiena Lukaoniya, muakulu wa muaba au. Dimue dituku, tshimvundu tshiakajuka mu tshimenga tshijima. Mupostolo Paulo ne Bânaba bamisionere babidi bena Kristo, bavua bafike mu Luseta, bumbukila mu Ikoniyo tshimenga tshinene tshivua pabuipi apu. Pavuabu bayisha muaba uvua bantu bunguile, Paulo wakamona muntu uvua tshibombo uvua muleje ditabuja dikole. Nunku Paulo wakenza tshishima, kuondopaye muntu au.—Bienzedi 14:5-10.
Bantu ba mu Luseta ba bungi bavua bitabuja mianu ivua yakula bua nzambi ivua idikudimuna bantu ibuela mu tshimenga mu bikondo bia kale. Bantu bakela meji ne: Paulo uvua Helemese ne Bânaba uvua Zewuse. Bena Kristo babidi bavua badipuekesha aba, bakakandika bantu bua kababapeshi milambu.—Bienzedi 14:11-18.
Nansha nanku, bamue bena Luseta kabavua babamona bu nzambi ya ba mpangano milue kubendela to, kadi tshivua tshishima tshilelela tshivua tshienzeke. Tshilejilu, Eunike mukaji muena Yuda uvuabu basele kudi mulume muena Greke uvua kayi muena Kristo, * ne mamuende Loyi bavua bateleje Paulo ne Bânaba ne muoyo mujima ne disanka. Bavua bateleje lumu luvua muena Yuda wa lulamatu yonso muindile ne muoyo kuulu kuulu lua ne: Masiya uvua mulue ne mukumbaje mêyi a buprofete a bungi a mu mifundu avua amutangila!
Elabi meji muvua difika dia Paulo edi mua kuikala dikankamije Timote! Bakalongesha Timote ‘katshia ku buana buende’ bua kunanga Mifundu misantu ya mu tshiena Ebelu. (2 Timote 3:15) Anu bu mamuende ne kakuende, uvua mua kuikala mumvue ne: Paulo ne Bânaba bavua bakula bua Masiya. Elabi kabidi meji bua muntu uvua tshibombo uvua Paulo muondope. Timote ukavua pamuapa mumone muntu au mu misesu ya mu Luseta misangu ne misangu. Mpindieu udi umumona wendakana bua musangu wa kumpala! Kabiena bikemesha bua muvua Eunike ne Loyi balue bena Kristo anu bu muakalua pende Timote. Lelu eu, bakaku ne baledi badi mua kulongela malu a bungi kudi Loyi ne Eunike. Udiku mua kuikala ne buenzeji buimpe kudi basonga anyi?
“KUPITSHILA MU MAKENGA A BUNGI”
Bantu bonso bavua balue bena Kristo mu Luseta bavua ne bua kuikala basanke bikole pavuabu bamanye ditekemena divua nadi bayidi ba Kristo. Bavua bamanye kabidi ne: kuikala muena Kristo kudi ne difutu. Bena Yuda ba mu Ikoniyo ne mu Antiyokiya bavua babenga malu aa bakalua mu tshimenga, kusakabu bena mu Luseta bua babenge Paulo ne Bânaba. Mutantshi mukese, bisumbu bia bantu kulondabi Paulo, kumuasabu mabue ne luonji luonso. Bu muvuabu bamutute bikole, wakakuluka panshi. Musumba wa bantu wakamupulumuna too ne pambelu pa tshimenga kumulekelabu bela meji ne: mmufue.—Bienzedi 14:19.
Kadi bayidi ba mu Luseta bakaya kudi Paulo, kumunguilabu. Bivua ne bua kuikala bibenze disanka pakamumonabu ujuka musangu umue ne dikima dionso upingana mu Luseta! Dituku diakalonda, Paulo ne Bânaba bakumbuka mu tshimenga tshia Dêbe bua kutungunuka ne mudimu wabu wa kuyisha. Bamane kuvuija bantu bayidi bapiabapia mu tshimenga atshi, bakapingana kabidi ne dikima dionso mu Luseta nansha muvuamu njiwu. Bua kuenza tshinyi? Bible udi utuambila ne: “Bakakoleshaku mioyo ya bayidi, babakankamija bua bashale anu mu ditabuja.” Teta kudifuanyikijila Timote uteleja ne ntema yonso padi Paulo ne Bânaba balongesha bena Kristo abu ne: ditekemena diabu dia butumbi dia matuku atshilualua divua ne mushinga kupita ntatu ivuabu nayi. Bakamba ne: “Tudi ne bua kubuela mu Bukalenge bua Nzambi kupitshila mu makenga a bungi.”—Bienzedi 14:20-22.
Timote uvua mumone Paulo wenza malu bilondeshile mêyi au, utantamena makenga ne dikima dionso anu bua kuambila bantu bakuabu lumu luimpe. Nunku, Timote uvua mumanye ne: yeye mulonde tshilejilu tshia Paulo, bantu ba mu Luseta bavua mua kumuluisha; nansha tatuende kabidi. Kadi Timote kavua ne bua kuitaba bua buluishi ebu bushintulule dipangadika diende dia kuenzela Nzambi mudimu to. Lelu eu, kudi bansonga ba bungi badi bu Timote. Ne meji onso, badi bakeba balunda badi ne ditabuja dikole badi mua kubakankamija ne kubakolesha. Kabena balekela buluishi bubapangisha bua kuenzela Nzambi mulelela mudimu to.
“BANA BETU BAVUA BAKULA BIMPE BUA BUALU BUENDE”
Anu bu mutukadi baleje kuulu eku, Paulo wakalua kubatangila kabidi panyima pa bidimu bibidi anyi bisatu. Elabi meji muvua bena mu dîku dia ba Timote mua kuikala ne disanka pakafika Paulo, bua musangu eu uvua mulue ne Sila. Paulo pende uvua ne bua kuikala ne disanka dia bungi. Uvua mua kudimuenena muvua maminu a bulelela avuaye mukune mu Luseta makole. Muomu amu muvua Loyi ne muanende wa bakaji Eunike bakavua balue bena Kristo ba lulamatu bavua ne “ditabuja didi kadiyi ne lubombo” divua disankishe Paulo. (2 Timote 1:5) Kadi netuambe bishi bua Timote?
Paulo wakumvua lumu ne: nsongalume eu uvua mulonde dikasa dimpe katshia washala. “Bana betu bavua bakula bimpe” bua Timote ki nganu mu Luseta to, kabidi ne mu Ikoniyo tshimenga tshivua ntanta wa kilometre 32. (Bienzedi 16:2) Mmunyi muvuaye mufike ku dimanyika nunku?
Mu “Mifundu ya tshijila” ivuabu balongeshe Timote “katshia ku buana” kudi mamuende ne kakuende muvua kabidi mibelu mimpe ivua itangila bansonga. (2 Timote 3:15) Tshilejilu: “Uvuluke Mufuki webe mu matuku a bunsongalume buebe.” (Muambi 12:1) Mêyi aa avua ne mushinga wa bungi pakalua Timote muena Kristo. Wakamona ne: kuyisha lumu luimpe lua Kristo Muana wa Nzambi ke mushindu mutambe buimpe wa yeye kuvuluka mufuki wende. Timote wakalonga ku kakese ku kakese mua kupita ne bundu buvua bumupangisha bua kuya kumpala ne mua kupeta dikima dia kuambila bakuabu lumu luimpe lua Yezu Kristo.
Bantu balume bavua balombola bisumbu bakamona dilubuluka dia Timote. Kakuyi mpata bakasanka pakamonabu muvua nsonga eu ukolesha ne ukankamija bena mu tshisumbu. Kadi, bualu bunene mbua ne: Yehowa uvua mumone Timote. Nzambi wakenza bua bambe mêyi a buprofete bua bualu buende, pamuapa avua atangila mudimu uvuaye ne bua kulua kuenzela bisumbu. Pakalua Paulo kubatangila, wakamona ne: Timote uvua mua kulua muenzejanganyi nende wa mudimu wa mushinga wa bungi mu ngendu yende ya bu-misionere. Bana betu ba mu Luseta bakitaba. Bakatentekela nsonga eu bianza bua kuleja ne: bavua bamusungule bua kuenzela Yehowa Nzambi mudimu wa pabuawu.—1 Timote 1:18; 4:14.
Tudi mua kuamba ne: Timote uvua ne disanka ne budipuekeshi bua muvuabu bamueyemene bikole ne bamupeshe mudimu eu. Bakavua bamulongolole kumpala kua kuya. * Kadi ntshinyi tshivua tatuende wa Timote uvua kayi muena kuitabuja muenze bua mudimu mupiamupia wa kuyisha mu misoko ya kule uvuabu bapeshe muanende? Uvua mua kuikala umuelela meji mu mushindu mukuabu bua matuku atshivua alua. Kadi netuambe bishi bua mamuende wa Timote ne kakuende? Bavuaku bumvue disanka eku badiebeja mundamunda bikala muanabu mua kupeta bukubi anyi? Bidi mua kuikala nanku.
Tshitudi bamanye ntshia ne: Timote wakaya. Mu dinda didibu bakuile ku ntuadijilu kua tshiena-bualu etshi, wakatuadija mudimu wa kuyisha ne Paulo mu misoko ya kule. Pavuaye wenda ushiya tshimenga tshia Luseta panyima, nsoka yenda idila muinshi mua makasa ende ne bisosa bivua bimulenga bienda bienza mutoyi, uvua wenda uya mutangile ku muaba uvuaye kayi mumanye, kule ne kuabu. Panyima pa luendu lule lua dituku dijima, bantu basatu aba bakafika ku Ikoniyo. Timote wakamona muvua Paulo ne Sila bafila mikenji ya kudi kasumbu kaludiki ka ku Yelushalema ne bakolesha ditabuja dia bena Kristo ba mu Ikoniyo. (Bienzedi 16:4, 5) Kadi tshivua anu ntuadijilu tshianana.
Panyima pa bamane kutangila bisumbu bia mu Galatiya, bamisionere aba bakumbuka ku tshisabu kubuelabu mu njila uvua uya ku Lomo, kuendabu nkama ne nkama ya kilometre bapitshila mu mpata minene ya mu Fugiya batangile ku nord pashishe ku ouest. Bu muvuabu anu balonda buludiki bua nyuma muimpe wa Nzambi, bakaya ku Toa kubuelabu mu buatu batangile ku Makedoniya. (Bienzedi 16:6-12) Nunku, Paulo wakamona muvua Timote muikale ne mushinga wa bungi. Paulo wakamushiya ne Sila mu Beloya (Bienzedi 17:14) Wakafika too ne ku dituma Timote nkayende ku Tesalonike. Koku aku Timote wakidikija ne muoyo mujima malu avuaye mumone ne kukoleshaye bena Kristo ba lulamatu bavuaku.—1 Tesalonike 3:1-3.
Panyima pa matuku Paulo wakafunda bua Timote wamba ne: “Tshiena ne muntu mukuabu udi ne lungenyi bu luende udi mua kuditatshisha bua malu adi anutangila.” (Filipoyi 2:20) Kabavua bamuendeshile lumu luimpe elu ku mpukapuka to. Uvua mulupete bua mudimu mukole uvuaye wenza ne budipuekeshi buonso ne bua dinanukila diende dia lulamatu mu ntatu mikole. Udi tshilejilu tshimpe be bua bansonga ba lelu! Kanupu muoyo ne: nuenu ke badi ne lumu luenu mu bianza bienu. Biwikala utshidi nsonga, udi ne diakalenga dia kudikebela lumu luimpe pa kuteka malu a Yehowa Nzambi pa muaba wa kumpala mu nsombelu webe ne kuenzela bakuabu malu ne kanemu ne bulenga.
“ENZA MUEBE MUONSO BUA KULUA KUNDI”
Timote wakenza mudimu ne mupostolo Paulo uvua mulunda wende munkatshi mua bidimu bitue ku 14. Uvua nende mu makenga ende a bungi ne mu masanka kabidi. (2 Kolinto 11:24-27) Umue musangu bakakuata too ne Timote bua malu avuaye witabuja. (Ebelu 13:23) Anu bu Paulo, yeye pende uvua munange bena Kristo nende ne muoyo mujima ne uvua uditatshisha bikole bua bualu buabu. Paulo wakamufundila wamba ne: ‘Ndi mvuluka bisonji biebe.’ (2 Timote 1:4) Bidi bimueneka ne: Timote uvua ‘udila ne bavua badila,’ uditeka pa muaba wabu bua kubakankamija bimpe ne kubakolesha anu bu Paulo. (Lomo 12:15) Katuenaku mua kudienzeja petu bua kuenza bia muomumue anyi?
Kabiena bitukemesha bua muvua Timote mulue mukulu muena Krito wa tshitembu mu tshikondo atshi to. Paulo wakamupesha mudimu wa kutangila bisumbu ne kubikolesha, uvua kabidi ne bua kuteka bantu bavua bakumbaja malu malomba bu bakulu ne basadidi mu tshisumbu.—1 Timote 5:22.
Paulo uvua munange Timote bikole menemene, uvua umupesha mibelu mimpe ne umudimuija anu mutu tatu ne muanende. Wakabela Timote bua kulamaye bimpe tshipedi tshia Nzambi ne kutungunuka ne kukola, kuya kumpala. (1 Timote 4:15, 16) Paulo wakambila Timote bua kalekedi bunsonga buende nansha bundu bimupangisha bua kuangata mapangadika a kuenza malu makane. (1 Timote 1:3; 4:6, 7, 11, 12) Wakamupesha too ne mubelu bua mua kupita ne tusamasama tua pa tshibidilu tuvua tumutekesha bu mudi tshifu.—1 Timote 5:23.
Kuakalua tshikondo tshivua Paulo mumanye ne: ukavua pakufua; bushuwa bavua ne bua kumushipa. Wakatumina Timote mukanda wa ndekelu mufunda ku bukole bua yuma muimpe. Mu mukanda au muvua mêyi adi atua ku muoyo aa: “Enza muebe muonso bua kulua kundi lukasa.” (2 Timote 4:9) Paulo uvua munange Timote be! Uvua umubikila ne: ‘muananyi munanga udi ne lulamatu mu Mukalenge.’ (1 Kolinto 4:17) Katuena mua kukema bua muvuaye musue bua mulunda wende eu ikale ku luseke luende pakavuaye pa kufua. Yonso wa kutudi udi mua kudiebeja ne: ‘Bantu bakuabu batuku bammona bu muntu udibu mua kueyemena dîba dia lutatu anyi?’
Timote uvuaku ne mushindu wa kufika muaba uvua Paulo tshikondo atshi anyi? Katuena bamanye. Tshitudi bamanye ntshia ne: uvua wenza ne muende muonso bua kukolesha Paulo ne bantu bakuabu ne kubakankamija. Wakenza malu avua umvuangana ne dîna Timote didi diumvuija: “Muntu udi utshina Nzambi.” Wakatushila tuetu bonso, bana ne bakole tshilejilu tshimpe tshia ditabuja tshia tuetu kuidikija.
^ tshik. 9 Bala tshiena-bualu tshia ne: “Uvua mumanye anyi?” mu tshibejibeji etshi.
^ tshik. 20 Timote uvua muitabe too ne bua bamutengule anu bu muvua Paulo mumulombe; ki mbualu tshivua mukenji muelela bena Kristo to, kadi bualu Paulo kavua musue bua bena Yuda bavuabu baya kuyisha bapete mpunga wa kubenga nsonga eu uvua tatuende kayi muena Yuda.—Bienzedi 16:3.


text:
TSHIENA-BUALU TSHINENE | MUA KUMANYA MALU A BUNGI MU DIBALA DIEBE DIA BIBLE
Mmunyi mundi mua kutuadija?
Ntshinyi tshiakuambuluisha bua kuanyisha dibala diebe dia Bible ne kusunamu malu a bungi? Mona ngenyi itanu ivua miambuluishe bantu ba bungi.
Keba muaba muimpe. Keba muaba mutalale. Epuka ditanaji bua umone mua kutuma meji ebe ku biudi ubala. Muaba mutoke udi kapepe katalale udi mua kukuambuluisha bua kupeta malu a bungi mu dibala diebe.
Ikala ne mmuenenu muimpe. Bu mudi Bible mukanda wa Tatu wetu wa mu diulu, neumanye malu a bungi adimu wewe udituala bu muana mukese udi musue kulonga malu kudi muledi udi mumunange. Wewe ne lungenyi lubi anyi udifuanyikijila malu kampanda bua Bible, biumbushe mu mutu bua Nzambi amone mua kukulongesha.—Misambu 25:4.
Sambila kumpala kua kubala. Mu Bible mudi ngenyi ya Nzambi, ke bua tshinyi tudi dijinga ne diambuluisha diende bua kumumvua bimpe. Nzambi mmulaye bua kupesha “badi bamulomba nyuma muimpe.” (Luka 11:13) Nyuma muimpe eu udi mua kukuambuluisha bua kumvua meji a Nzambi. Mu kupita kua matuku, neakuambuluishe bua kumvua “too ne malu male a Nzambi.”—1 Kolinto 2:10.
Bala bua kumvua. Kubadi anu bua kumana mabeji to. Ikala welangana meji ne muoyo mujima bua biudi ubala. Udiele nkonko bu mudi eyi: ‘Nngikadilu kayi indi mmona kudi muntu undi ngenda mbala bualu buende eu? Mmunyi mundi mua kutumikila bualu ebu mu nsombelu wanyi?’
Difundila bipatshila bisunguluke. Bua dibala diebe dia Bible kukuambuluishadi, keba bua kulonga bualu kampanda buikala mua kulengeja nsombelu webe. Udi mua kudifundila bipatshila bu mudi: ‘Ndi musue kulonga malu a bungi adi atangila Nzambi nkayende.’ ‘Ndi musue kulua muntu muimpe, mulume muimpe anyi mukaji muimpe.’ Pashishe, sungula bimue bitupa bia mu Bible biakuambuluishe bua kukumbaja bipatshila biebe ebi. *
Ngenyi itanu eyi neyikuambuluishe bua kutuadija. Kadi mmunyi muudi mua kuvuija dibala diebe bualu bua disanka? Tshiena-bualu tshidi tshilonda tshidi tshifila imue ngenyi.
^ tshik. 8 Wewe kuyi mumanye bitupa bia mu Bible bidi bikengela mu bualu ebu, Bantemu ba Yehowa badi ne disanka dia kukuambuluisha.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda wa kumpala mutumina bena Kolinto
13:1-13
13 Meme ngakula mu miakulu ya bantu ne ya banjelu kadi tshiyi ne dinanga, ndi mulue anu bu ngonga udi udila anyi bu bintu bia kukumakaja bidi bienza mutoyi.
2 Meme ne tshipedi tshia kuamba mêyi a buprofete ne njingulula malu masokoka a tshijila onso ne dimanya dionso,+ ne meme ne ditabuja dionso dindi mua kumbusha nadi mikuna, kadi tshiyi ne dinanga, ndi tshianana.+
3 Meme mufile bintu bianyi bionso bua kudiisha bakuabu,+ ne meme mufile mubidi wanyi bua meme kuditumbisha, kadi tshiyi ne dinanga,+ kabiena binkuatshisha nansha kakese.
4 Dinanga+ didi ne lutulu+ ne bulenga.+ Dinanga kadiena ne mukawu.+ Kadiena ne diambu, kadiena didiuwuja,+
5 kadiena dienza malu a bundu,+ kadiena didikebela anu masanka adi,+ kadiena dikuata tshiji.+ Kadiena dibalulula malu mabi.+
6 Kadiena disanka bua malu adi kaayi makane,+ kadi didi disanka ne bulelela.
7 Didi dikolesha muoyo mu malu onso,+ ditabuja malu onso,+ ditekemena malu onso,+ dinanukila mu malu onso.+
8 Dinanga kadiena dishikila nansha. Kadi bikalaku bipedi bia kuamba mêyi a buprofete, nebijimine, bikalaku miakulu, neyimane; bikalaku dimanya, nedijimine.
9 Bualu tudi bamanye anu tshitupa+ ne tudi tuamba anu tshitupa tshia mêyi a buprofete,
10 kadi palua tshidi tshijima, tshia tshitupa netshijimijibue.
11 Pamvua muana, mvua ngakula bu muana, mvua ne lungenyi lua buana, mvua ngela meji bu muana; kadi mpindieu unkadi muntu mukole, ndi mulekele malu a buana.
12 Bualu mpindieu tudi tumona bintu bibuitshidile ku diambuluisha dia lumuenu lua tshiamu, kadi tshikondo atshi netubimone mpala ne mpala. Mpindieu ndi mumanye tshitupa tshia malu, kadi tshikondo atshi nengamanye bimpe menemene, anu mundi panyi mumanyike bimpe menemene.
13 Kadi mpindieu nkushale bisatu ebi: ditabuja, ditekemena, dinanga; kadi tshidi tshibipite bionso ndinanga.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
1 Kolinto 13
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg